FORORD

Gatejuristen gir gratis, oppsøkende rettshjelp til folk med rusproblemer. Vi arbeider for større respekt, omsorg og rettferdighet for rusavhengige. Virksomheten drives av tre fast ansatte og ca 45 frivillige. I tillegg er det ansatt to personer på kortvarige kontrakter, samt en prosjektleder for de såkalte helse- og rehabiliteringsprosjektene som er omtalt senere i denne rapporten. 

Gatejuristen hadde første saksmottak 17. januar 2005 og har således tre-årsjubileum i disse dager. I løpet av denne tiden har vi hatt tatt i mot mer enn 850 klienter og behandlet mer enn 1100 saker. Vi har opparbeidet oss viktige erfaringer med det å drive et rettshjelpsprosjekt for folk med rusproblemer. Gatejuristen behandler saker på svært mange ulike rettsområder, men har i året som er gått hatt et særlig fokus på dem som står uten tak over hodet og som mangler et akutt overnattingstilbud. Gatejuristen har erfart at personer som oppholder seg i Oslo, men som ikke er folkeregistrert her, blir avvist når de ber om et sted å sove. Dette er ett eksempel, blant mange, der Gatejuristens tilbakevendende utsagn kommer til sin rett; ”Det hjelper ikke å ha rett, hvis du ikke kan hevde din rett”.

Det er behov for Gatejuristen og for vår modell, fordi vår erfaring viser at selv om folk har rettigheter, vil utsatte grupper ofte oppleve at de likevel ikke får oppfylt rettighetene. Gatejuristens visjon er et rettssystem som bidrar til å sikre gode levekår for denne gruppen, dvs. at rettsreglene både er utformet og praktiseres på en måte som ivaretar dette. 

Fram til utgangen av 2007 var Gatejuristen prosjektbasert og eid i fellesskap av Fransiskushjelpen og Stiftelsen Kirkens Bymisjon Oslo. Gatejuristen, er fra 2008, et fast tiltak under Kirkens Bymisjon. Gatejuristen vil rette en stor takk til Fransikushjelpen, ved Britta Hjertaas, både som ”fødselshjelper” for Gatejuristen og for kontinuerlig og uvurderlig støtte, trygghet, bistand og oppmuntring i arbeidet fram til nå.  

Denne rapporten gir en oversikt over Gatejuristens virksomhet i 2007. Hovedfokus i årsrapporten ligger på kjernevirksomheten vår, som er å gi rettshjelp til enkeltpersoner, og den ordinære driften av Gatejuristen. Gatejuristens helse- og rehabiliteringsprosjekter er tre utviklingsprosjekter, som blir omtalt i et eget kapittel.

Gatejuristen vil benytte anledningen til å takke Justisdepartementet for at vi ble invitert med i arbeidet med utforming av ny rettshjelpsmelding. Vi er meget stolte og glade for å få anledning til å delta i dette viktige arbeidet. For øvrig vil vi takke for all støtte vi mottar fra ulike støttespillere og bidragsytere. Gatejuristen kunne aldri ha blitt en realitet dersom ikke en rekke aktører hadde stilt opp, både økonomisk og faglig. Vi vil med dette benytte anledningen til å takke alle som på ulike måter har bidratt til å gjøre Gatejuristen mulig, særlig alle de frivillige som stiller opp for at klientene våre skal få rettighetene sine oppfylt. Vi vil også rette en takk til Universitetet i Oslo, Institutt for kriminologi og rettsosiologi ved professor Kristian Andenæs for kontinuerlig inspirasjon og støtte. 

- Sist, men ikke minst: tusen takk til Scheibler legat for tildeling av hederspris for 2007 og bidrag på kr 400.000 til vårt prosjektarbeid. Dette kommer meget godt med i vårt videre arbeid.

Årsrapporten er utarbeidet av Anne Cathrine Mørch.

Oslo, 12. februar 2008

Cathrine Moksness 

KAPITTEL 1 GATEJURISTENS MÅLSETTINGER, VIKTIGSTE INNSATSOMRÅDER OG BETYDNINGEN AV DEM.

Gatejuristen har frem til utgangen av 2007 vært eid av Stiftelsen Kirkens Bymisjon Oslo (SKBO) og Fransiskushjelpen. Fra 2008 er Gatejuristen et fast tiltak under SKBO. Vårt arbeid bygger på deres visjoner og verdigrunnlag, nemlig at menneskene i byen erfarer respekt, rettferdighet og omsorg. Vårt viktigste verktøy er jussen og vi arbeider for at rettsreglene utformes og praktiseres slik at de bidrar til å sikre gode levekår for folk med rusproblemer. 

Våre viktigste innsatsområder er følgende:

· Vi gir oppsøkende, gratis rettshjelp til rusavhengige.

· Vi skaper et miljø for gatejurister og frivillig arbeid.

· Vi hjelper andre i gang med liknende tiltak.

· Vi gir systematisk informasjon om rettigheter mm., bl.a. gjennom brosjyrer, nettsider og fordrag.

· Vi samler dokumentasjon på grunnlag av erfaringene vi gjør i arbeidet vårt.

· Vi bruker kunnskaper og erfaring fra rettshjelpen og virksomheten ellers til å påvirke hvordan rettsregler utformes og praktiseres (rettspolitikk). 

Rettshjelpen bidrar til å ivareta klientens grunnleggende behov. Vi ser også at det offentlige skjerper seg når de vet at sakene kan bli fulgt opp av jurister.

I løpet av 2007 har omlag 45 jurister jobbet som frivillige for Gatejuristen. Slik er vi med på å skape en betydelig arena for frivillig arbeid med høye krav til kompetanse. Vi mener at det har en verdi i seg selv at jurister kommer seg ut av sine vanlige kontorplasser og gir rettshjelp til rusavhengige fordi de da vil erfare hvordan de dårligst stilte i samfunnet har det. Vi tror at disse juristene, også senere i livet, på grunnlag av erfaringene, vil ønske å bidra til at de dårligst stilte møter respekt, omsorg og rettferdighet.

Starthjelpen bidrar til at andre får del i våre erfaringer og letter oppstart andre steder i landet. Modellen vår kan brukes både på den målgruppen vi har eller på andre målgrupper.
Skal en arbeide for målsettingene respekt, omsorg og rettferdighet synes det også helt klart at rettspolisk arbeid er nødvendig for å få til nødvendige endringer i rettsreglene og måten de blir praktisert på. Hvis det ikke blir samlet, systematisert og presentert dokumentasjon for hvordan rettsreglene virker, og hvis ingen øver press på politikere og byråkrater, vil samfunnet kunne utvikle seg i feil retning i forhold til målsettingene om respekt, omsorg og rettferdighet. 

Informasjonsarbeidet vårt er rettet mot flere målgrupper og skal bidra til å øke kunnskapsnivået om rettigheter. Den som har kunnskaper om sine rettigheter har større muligheter til å få dem oppfylt. Og den som skal bistå den som har rettighetene (f.eks. pårørende, hjelpeapparat) har større muligheter for å bistå på en god måte hvis hun eller han har kunnskaper om rettighetene.

KAPITTEL 2 GATEJURISTENS VIKTIGSTE RESULTATER I 2007

2.1 Rettshjelp og frivillig arbeid

Gatejuristens målgruppe er personer med rusproblemer. Typisk for våre klienter er at de er utstøtt fra eller lever et liv på siden av det alminnelige samfunnet, at de er fattige, syke og generelt har dårlige levekår. Uten Gatejuristen ville de fleste av våre klienter ikke fått rettshjelp.
Det har vært avviklet 61 saksmottak i 2007. I tillegg til de ordinære saksmottakene hver torsdag ettermiddag i våre kontorer i Rådhusgata, har vi hatt saksmottak på ulike hybelhus i Oslo og på Blå Kors i samarbeid med Juss-Buss. I tillegg til saksmottakene har vi gått oppsøkende i gatene i Oslo sentrum og på ulike væresteder anslagsvis i overkant av 50 ganger.
I 2007 har Gatejuristen tatt i mot 306 klienter og 395 saker. Dette er en økning å ca 17 % i forhold til året før. En del av klientene har ønsket juridisk bistand med mer enn én sak, og antallet saker er derfor høyere enn antallet klienter. Det er en kjensgjerning at mange av våre klienter har svært sammensatte problemer. Gatejuristen ser at vi i mange tilfelle ikke har kapasitet til å dekke alle de rettshjelpbehov klienten har, men må prioritere de forhold som gjelder primære grunnleggende behov, slik som rett til bolig, rett til nødvendig helsehjelp og andre problemstillinger på helse og sosialrettens område.

Arbeid knyttet til saksmottak og saksbehandling utføres i stor utstrekning av frivillige som i 2007 har lagt ned ca. 4 250 timers arbeid.

Vi tar imot saker på alle rettsområder. Hvilke sakstyper det arbeides med, er dermed avhengig av hvilke problemer klientene erfarer, og hvilken bistand de etterspør. Om lag halvparten av sakene gjelder rettsspørsmål på velferdsrettens område. Det klart største saksområdet er helse- og sosialrett, som omfatter ca. 1/3 av sakene. På dette området gis det normalt ikke fri rettshjelp fra det offentlige.

Av Gatejuristens klienter er ca. 1/3 kvinner og 2/3 menn. Dette er omtrent i samsvar med andelen kvinner og menn som antas å ha tunge rusproblemer. Hovedtyngden av klientene er mellom 27 og 57 år. Ca. 75 % av de som har oppgitt nasjonalitet er norske, men vi har også klienter med bakgrunn fra andre land. Nærmere halvparten av klientene bor på Østlandet, de fleste av disse i Oslo og Akershus. Ca. en tredel av klientene er uten fast bopel. Som hovedinntektskilde oppgir ca. 1/5 uføretrygd og ca. 1/4 økonomisk sosialhjelp, mens de øvrige har andre former for inntekt eller ikke har oppgitt hovedinntektskilde. Svært få er i lønnet arbeid, bare 3 %.

Av de sakene som ble tatt imot i 2007 er ca. 3/5 av sakene representasjonssaker, dvs. saker der Gatejuristen opptrer som representant for klienten, og der det gjennomgående blir lagt ned mye arbeid i hver enkelt sak.  Ca. 1/5 av sakene var veiledningssaker, der klienten har fått rettsråd. 

Gatejuristen legger stor vekt på at den rettshjelpen vi gir skal holde god kvalitet. Dette innebærer blant annet at rettshjelpen skal være tilpasset klientens behov, rettshjelpen skal fullføres, rettshjelpen skal gis så raskt som mulig og den skal holde et godt faglig nivå. Det har derfor vært et særlig satsingsområde å iverksette og gjennomføre tiltak som sikrer kvaliteten på den rettshjelpen vi gir.

2.2. Starthjelp

Gatejuristen har i 2007 nedlagt betydelige ressurser i å bistå med oppstart av liknende tiltak andre steder i landet.. Det er meget gledelig at det snart starter opp et gatejuristprosjekt i Tromsø. Prosjektleder for forprosjektet ble ansatt i desember 2007 og begynner arbeidet på nyåret.

Andre steder i landet har også vist stor interesse for å starte liknende prosjekter og vi er i dialog med interesserte i Bergen, Hamar og Stavanger.

2.3. Formidling av kunnskaper om rus og rett. Kompetanseoppbygging.

Gatejuristen har fått midler fra Stiftelsen Helse og Rehabilitering for å arbeide spesielt med pasientrettigheter og helserett. Gjennom dette prosjektet er det blitt utarbeidet informasjonsbrosjyrer på ulike områder innen pasientrettigheter, blant annet med hensyn til rett til bolig, individuell plan, legemiddelassistert behandling, tannhelse, samt helse og omsorg i hjemmet. Disse brosjyrene blir distribuert blant annet ved oppsøkende virksomhet, på væresteder og i forbindelse med foredragsvirksomhet. 

Gatejuristen har til sammen holdt 22 foredrag i 2007. Tilbakemeldingene synes gode. Slike foredrag bidrar til å gjøre ulike grupper i samfunnet oppmerksom på en del av de problemene rusavhengige opplever i sin hverdag. Foredrag, deltakelse på seminarer og lignede bidrar også til å synliggjøre Gatejuristen, og til å utvide prosjektets kontaktnettverk. 

Gatejuristen har holdt foredrag med informasjon om rettshjelpsprosjektet, for bl.a. = Oslo, Politihøyskolen, Diakonhjemmets høyskole, i forum for alle bymisjonene i Norge, for lederforum i Stiftelsens Kirkens Bymisjon Oslo (SKBO) og for Justiskomiteen (åpen høring). Dessuten har én av våre frivillige holdt foredrag om Gatejuristen ved et universitet i Denver for flere tusen tilhørere. Gatejuristen har i tilknytning til helse- og rehabiliteringsprosjektene holdt foredrag både om Gatejuristen generelt (under Starthjelpsprosjektet) og om ulike helse- og sosialrettigheter (under Pasientrettighetsprosjektet). 

Gatejuristen har avviklet fem temakvelder for de ansatte og frivillige med eksterne foredragsholdere. Temakveldene har hatt som formål å øke vår kompetanse om spesielle temaer som er viktige for våre klienter.

Gatejuristen har vært opptatt av å få satt fokus på rettsspørsmål som er særlig aktuelle for folk i vår målgruppe. Vi har et tilbud til studenter som ønsker å skrive om relevante temaer. 

I Gatejuristen kan studentene få veiledning om hvor de kan finne relevante rettskilder, og i den grad vi har kjennskap til forvaltningspraksis, forskningsrapporter, mv. som er relevante, gir vi også informasjon om dette. I tillegg kan vi i noen tilfeller formidle kontakt med aktuelle fagpersoner. På våre nettsider legger vi fortløpende ut studentavhandlinger vi har bidratt til eller som for øvrig er relevante for vår virksomhet. I 2007 har Gatejuristen gitt veiledning i oppgave om midlertidig bolig, til studenter ved advokatsekretærutdanningen og til medarbeidere ved studentrettsshjelps-tiltakene  JURK og Juss-Buss. 

2.4. Dokumentasjon

Gjennom behandlingen av enkeltsaker avdekker vi mangler, både ved rettsreglene og måten de blir praktisert på. Denne kunnskapen blir systematisert og skal brukes som grunnlag for vårt og eventuelt andres rettspolitiske arbeid. Våre viktigste erfaringer vil bli publisert i egen rapport utarbeidet gjennom Helse- og rehabiliteringsprosjektene.

2.5 Rettspolitikk

I 2007 har vi gitt innspill til Kirkens Bymisjons høringsuttalelse om rett til kvalifiseringsprogram og dessuten gitt innspill til momenter til Justiskomiteen før deres innstilling om lovendringsforslag fra Høyre om tigging og prostitusjon. 

Videre har Gatejuristen i løpet av 2007 fått en fast spalte i Kritisk Juss der vi har hatt artikler om diskriminering og stigmatisering av folk med rusproblemer og om urinprøver i forbindelse med metadonbehandling og legalitetsprinsippet. To frivillige skrev dessuten en artikkel i Aftenposten om nasjonalt gjeldsregister. 

Gatejuristen har dessuten blitt invitert med i arbeidet med ny rettshjelpsmelding som skal fremlegges sommeren 2008. Særlig i siste halvdel av 2007 har dette arbeidet blitt intensivert og Gatejuristens leder har deltatt i denne arbeidsgruppen. 

2.6. Samarbeid med andre

Samarbeid med andre er en av de viktigste forutsetningene for å lykkes i det arbeidet vi driver. Vi vil særlig framheve samarbeidet med andre rettshjelpstiltak og andre virksomheter som Oslo Bymisjon, Frivillighetssentralen, andre frivillige organisasjoner, Politiet, Universitetet i Oslo og Oslo kommune. 

Gatejuristen har blant annet samarbeidet med Frivillighetssentralen vedrørende oppfølging av VIC-klient etter endt soning. Uteseksjonen og Oppsøkende tjeneste er flinke til å informere eventuelle klienter om tilbudet vårt. Uteseksjonen driver rusforebyggende arbeid blant unge rusavhengige i sentrum. Oppsøkende tjeneste driver oppsøkende arbeid i rusbelastede miljøer og hjem. Oppsøkende tjeneste gir dessuten akutt hjelp til personer i rus eller abstinens som av ulike årsaker er ute av stand til å ta vare på seg selv. Gatejuristen har tidligere vært så heldige å delta sammen med én medarbeider i Oppsøkende tjeneste på rundtur i sentrumsnære områder. Turen var obligatorisk for alle som begynte i Gatejuristen og gjorde et sterkt inntrykk på alle som fikk anledning til å delta. Gatejuristen og Oppsøkende tjeneste vil gjenoppta dette samarbeidet i 2008.

Gatejuristen har i samarbeid med Juss-Buss hatt felles saksmottak på Blå Kors på dagtid, se nærmere om dette under punkt 3.5. 

Vi vil også fremheve det gode tverrfaglige samarbeidet vi har hatt med Møtestedet, som er Kirkens Bymisjon kafé i Skippergata for folk med rusproblemer.  Møtestedet henviser ofte folk til Gatejuristen. Etter at Gatejuristen har klarlagt klientens juridiske rettigheter, har personalet ved Møtestedet ved flere anledninger bistått ved å følge personen til sosialkontor, overnattingssteder og lignende. Gatejuristen og Møtestedet har på denne måten samarbeidet om å bistå personer som blant annet har manglet bolig. Møtestedet har kunnet formidle kontakt med klienter som ikke har fast bolig og heller ikke telefon som gjør at Gatejuristen kan nå dem. 

Gatejuristen har for øvrig hatt en rekke møter med andre rettshjelpstiltak og eksterne samarbeidspartnere.

2.7. Kommunikasjon og media

Medieoppmerksomhet er viktig for prosjektet, både for å synliggjøre de problemstillingene vi arbeider med, for å skape oppmerksomhet rundt selve prosjektet og for at rettshjelpsarbeidet skal kunne drives videre. 

Gatejuristen er blitt omtalt i media en rekke ganger i 2007. Gatejuristen har gitt intervjuer og for øvrig medvirket til 19 medieomtaler i 2007, blant annet i fagtidsskrifter, rikspresse og lokalaviser. I tillegg har det vært reportasjer om Gatejuristen i Radio Tromsø, NRK Tromsø og TV Tromsø og NRK Østfold. Medieomtale der Gatejuristen er nevnt, uten selv å ha blitt kontaktet på forhånd, har vi ikke en fullstendig oversikt over. 

2.8 Prosjekter
I tillegg til vår ordinære rettshjelpsvirksomhet, arbeider Gatejuristen for tiden med tre ulike helse- og rehabiliteringsprosjekter. Gatejuristens helse- og rehabiliteringsprosjekter ble igangsatt i mai 2006, og løper til mai 2008. Prosjektene er finansiert av Stiftelsen Helse og Rehabilitering, og består av tre delprosjekter. I dokumentasjonsprosjektet skal det samles inn, systematiseres og gjøres tilgjengelig data om rusavhengiges helse- og sosialrettslige situasjon og deres behov for rettshjelp. I pasientrettighetsprosjektet er målet å bidra til at reglene om pasientrettigheter i langt større grad kommer rusavhengige til gode.  Starthjelpsprosjektet skal etablere, beskrive og publisere en modell for etablering av lignende tiltak for fri rettshjelp til rusavhengige andre steder enn i Oslo. Prosjektene har en ansatt prosjektleder, og har eget budsjett og regnskap. Det vil bli utarbeidet en egen rapport om helse- og rehabiliteringsprosjektene, og de er også omtalt på Gatejuristens internettsider. Prosjektene vil bli nærmere omtalt i kapittel 4.

KAPITTEL 3 DRIFT OG ORGANISERING

3.1 Virksomhetsplan for 2007 

For 2007 hadde vi en tiltaksplan med en rekke punkter som skulle gjennomføres. De fleste av disse ble gjennomført, og på noen viktige områder ble det gjort mer enn det som sto i planen. På enkelte av områdene som hører inn under de såkalte Helse og Rehabiliteringsprosjektene (omtalt andre steder i denne årsmeldingen), ble oppgavene igangsatt, men ikke fullført. Disse oppgavene vil bli fullført i løpet av 2008.
Nedenfor gir vi en kort oversikt over hva vi har gjort i 2007 med utgangspunkt i tiltaksplanen. 
Det er også utarbeidet en oversikt som viser hva vi har gjort på samtlige punkter i planen. Både planen og oversikten kan fås ved henvendelse til oss.
Tiltaksplanen bygger på eierorganisasjonens verdier, dvs. at menneskene i byen erfarer respekt, rettferdighet og omsorg. Vår kjernevirksomhet er gratis rettshjelp til rusavhengige, og vi arbeider for at rettsreglene skal utformes og praktiseres slik at de bidrar til å sikre gode levekår for målgruppen. 

Tiltaksplanen for 2007 har følgende hovedområder:

1.  Rettshjelp

2.  Bygge opp kompetanse på rus og rett

3.  Rettspolitikk

4.  Pasientrettigheter 

5.  Effektiv drift med god kvalitet

6.  Personalpolitikk

7.  Forholdet til media

Kort oppsummert mener vi å ha oppnådd følgende:

Rettshjelpsdelen av virksomheten fungerer bra, både mht. til klientbehandling, kvalitet og bruk av frivillige. Vi avviklet 61 saksmottak i 2007, i tillegg til hver torsdag i Rådhusgata, på hybelhus og på Blå Kors. Vi gikk oppsøkende mer enn 50 ganger. Omlag 25 frivillige har vært engasjert som saksbehandlere. Rettshjelpen har vært fullført så langt klientene har hatt behov for det, og det har vært praktisk mulig og faglig forsvarlig.

Omlag 20 frivillige har hatt andre oppgaver, slik som kvalitetssikring av rettshjelpsarbeidet, rettspolitisk arbeid, ag andre administrative og praktiske oppgaver. De ansatte og frivillige har økt sin kompetanse på rettsområder som er viktige for våre klienter.

Vi har hatt begrensete ressurser til å drive rettspolitikk og har ikke så mye å vise til på dette området. Dette har imidlertid vært et bevisst valg idet vi først ønsker å samle dokumentasjon som kan brukes i det rettspolitiske arbeidet.

Vi har satt pasientrettigheter på dagsordenen i flere sammenhenger, både gjennom foredrag og annen informasjon, opplæring og innslag i media.

Vi har videreutviklet systemene knyttet til kvalitet og fått en mer effektiv drift, bl.a. gjennom innføring av klientbehandlingssystemet Advisor.

Vi har videreutviklet vår personalpolitikk og ser at våre medarbeidere er stolte av å være en del av Gatejuristen.

Vi har vært eksponert i media på en måte som vi mener sett har styrket vårt omdømme både blant brukerne og andre.

3.2 Organisering

Fra 2008 er Gatejuristen blitt et fast tiltak i Kirkens Bymisjon. Før dette har Gatejuristen vært organisert som et prosjekt og eid av Stiftelsen Kirkens Bymisjon Oslo (SKBO) og Fransiskushjelpen. Til å styre prosjektet var det satt ned en styringsgruppe, som prosjektleder for Gatejuristen rapporterte til. Styringsgruppa bestod i 2007 hovedsaklig av konstituert avdelingsdirektør for Avdeling Helse og sosial i Stiftelsen Kirkens Bymisjon Oslo,

 Gro Thoresen og senere avdelingsdirektør Odddrun Remvik, og Britta Hjertaas fra Fransiskushjelpen. Gruppa har i 2007 møttes 9 ganger.

 Cathrine Moksness har ansvaret for den daglige driften. 
Et organisasjonskart følger som vedlegg 2 til årsrapporten.
3.3 Frivilliges og ansattes arbeidsinnsats

Gatejuristen har i 2007 hatt fire ansatte i full stillinger, alle disse er kvinner. Tre av de ansatte arbeider innenfor Gatejuristens ordinære virksomhet, mens en person er ansatt i helse- og rehabiliteringsprosjektene. I løpet av 2007 har ytterligere to personer vært ansatt i engasjementer av ulik varighet.. Til sammen har det altså vært seks medarbeidere i løpet av året som er lønnet av Gatejuristens hovedprosjekt.

I perioder har Gatejuristen også nytt godt av arbeidskraften fra personer som lønnes av andre.

I løpet av høsten 2007 har to personer vært tilknyttet i Gatejuristen gjennom tiltaksmidler hos NAV. Totalt tre kvinner og én mann har vært ansatt i engasjementer/gjennom tiltaksmidler. 

Antallet frivillige har gjennom året vært relativt stabilt på ca. 45 frivillige, hvorav ca. halvparten er saksbehandlere. De frivillige må regnes som Gatejuristens aller viktigste bidragsytere, både når det gjelder engasjement, kompetanse og økonomisk verdi av arbeidet. Dersom man legger satsene for fri rettshjelp til grunn utgjør det frivillige arbeidet en verdi på omlag 3,5 millioner kroner.

3.3.1 Nedlagt arbeid i 2007

Det er lagt ned totalt 13848 arbeidstimer, tilsvarende ca. 7,9 årsverk, i Gatejuristen i løpet av 2007. De ansattes arbeidstid utgjorde 9602 timer (ca. 5,5 årsverk), og det resterende, 4246 timer (ca. 2,4 årsverk), er frivillig arbeid. Også de ansatte i Gatejuristen har nedlagt et betydelig antall timer med frivillig arbeid, dette utgjør 716 av de frivillige arbeidstimene. 

Dette er en betydelig økning fra 2006, da det ble nedlagt totalt 9813 timers arbeid (5,6 årsverk). Økningen fra 2006 til 2007 skyldes i hovedsak økningen av antallet ansatte i løpet av året (2,0 årsverk). Den frivillige arbeidsinnsatsen har hatt en økning fra 2006 til 2007 på 0,3 årsverk. 

Timeregistreringssystemene bygger på selvrapportering fra den enkelte. Flere av de frivillige som faktisk har bidratt i prosjektet har ikke registrert timer, og erfaringsmessig er det også en del som ikke husker å registrere alt arbeid de nedlegger i prosjektet. Det reelle antallet timer som er nedlagt, må derfor antas å være noe høyere enn de rapporterte tallene tilsier.

En oversikt over hvordan nedlagt arbeid fordeler seg i løpet av året følger som vedlegg 3 til årsrapporten.

3.3.2 Nærmere om arbeidets art

De rollene og arbeidsoppgavene de frivillige har hatt, har vært tilpasset deres kompetanse og interesseområder. Gatejuristen har lagt vekt på å legge til rette for frivillig arbeid i Gatejuristen, enten man er arbeidssøkende etter fullførte studier, eller i tillegg til en redusert stilling, mens man er i fødselspermisjon, etter at man har gått av med pensjon osv.

Det har vært om lag 25 saksbehandlerne som har hatt ansvar for klientsaker, og de fleste av disse har i gjennomsnitt arbeidet noen timer per uke. Omlag 20 frivillige har hatt administrative oppgaver, blant annet har flere frivillige har ansvar for å kvalitetssikre sakene som er til behandling. Andre har hatt merkantile funksjoner, utredningsarbeid og typiske stabs-/lederfunksjoner. En del frivillige har i perioder arbeidet på dagtid, flere i perioder tilsvarende full stilling. Omtrent like mange kvinner som menn har arbeidet frivillig på dagtid og/eller som saksbehandlere. 
Det har ikke vært mulig å måle nøyaktig hvor mye tid som har gått med til henholdsvis rettshjelpsarbeid, oppsøkende virksomhet, administrativt arbeid, helse- og rehabiliteringsprosjektene, formidlingsarbeid og rettspolitikk. 

I løpet av 2007 har relativt mye tid gått med til administrasjon. Det er mange årsaker til dette. Finansieringen av Gatejuristen er et spleiselag mellom det offentlige og det private. Gatejuristen har ingen fast finansiering, og det legges ned betydelig tid og ressurser for å skaffe midler til Gatejuristen. Gatejuristen må fremdeles anses for å være i støpeskjeen og dette innebærer at en del tid går med til at hver enkelt medarbeider skal finne sin plass i organisasjonen. Videre er det krevende å administrere et så stort antall frivillige medarbeidere som Gatejuristen har, blant annet i forhold til rekruttering, opplæring, oppfølging, planlegging av vaktturnus og til å sikre god informasjon i organisasjonen. Selv om de frivillige stiller seg gratis til disposisjon, går en god del ressurser med for å få benyttet disse personenes innsatsvilje. I 2007 har vi også brukt mye ressurser på å få på plass nytt saksbehandlings- og arkivsystem. Gatejuristen har dette året dessuten arbeidet med å legge tilrette for hjemmekontorløsning, slik at de frivillige skal kunne slippe alltid å måtte komme til våre kontorer i Rådhusgata for å arbeide med saken. Dette er forløpig ikke på plass. Etter hvert som rutinene går seg til og vi i fullt monn kan utnytte vårt nye elektronisk saksbehandlings- og arkivsystem, vil dette utvilsomt effektivisere driften betydelig. Dersom prosjektet får en mer forutsigbar økonomisk situasjon, vil dette også redusere behovet for å bruke så mye tid på administrasjon. 

Arbeidet med rettshjelp/oppsøkende virksomhet, dokumentasjon og rettspolitikk, samt administrasjon antas å omfatte omtrent like mye av arbeidstida. 

Når det gjelder helse- og rehabiliteringsprosjektene, har prosjektleder lagt ned et årsverk i løpet av 2007. I tillegg kommer at andre ansatte og frivillige har bidratt til prosjektene i betydelig grad.

3.3.3 Rekruttering og opplæring av frivillige
I 2007 har Gatejuristen hatt et ønske å om øke antall frivillige noe. Vi har særlig hatt ønske om å få flere frivillige på dagtid.  Dette fordi en del av våre klienter har spørsmål og problemer som krever umiddelbar oppfølging og dessuten kan frivillige bistå blant annet i forhold til foredragsvirksomhet og ulike administrative oppgaver. Det er særlig for frivillige som nettopp er ferdig med jusstudiet, eller som er mellom to arbeidsforhold, eller av andre grunner for tiden ikke er i jobb, det kan egne seg godt for å arbeide i Gatejuristen på dagtid. Gatejuristen har i løpet av året som er gått merket at arbeidsmarkedet for jurister stadig har bedret seg, slik at tilgangen på frivillige på dagtid har vært avtagende. Imidlertid har henvendelser fra personer som ønsker å arbeide i Gatejuristen på kveldstid vært så stor, at vi i perioder har måttet ha inntaksstopp av kapasitetshensyn. Det har også vært en viss naturlig avgang i antall frivillige, totalt har antall frivillige i Gatejuristen øket med ca 5 prosent i løpet av 2007. 

Fordi arbeidet med å intervjue og lære opp nye frivillige både er tid- og ressurskrevende, har mange måttet vente en stund før de har kunnet begynne å arbeide for prosjektet. Gatejuristen stiller forholdsvis strenge krav til hvem som kan arbeide som frivillig, og det er lagt stor vekt på at hver enkelt skal gjennom en opplæring for å kunne bli saksbehandler hos oss. Dette er av avgjørende betydning for at kvaliteten på den rettshjelpen som gis skal holde høy nok standard. Kravene til kvalitet i det arbeidet som utføres er høye, og det er satt i verk tiltak for å sikre kvaliteten ytterligere i løpet av 2007. 
Alle som ønsker å arbeide for Gatejuristen må fylle ut et kartleggingsskjema. Personer som ønsker å jobbe som saksbehandlere må også sende inn CV og vitnemål/karakterutskrift. Deretter blir vedkommende innkalt til et intervju. Intervjuet varer som regel omlag én time og har til formål å kartlegge hvorvidt vedkommende har de egenskaper og den motivasjon som kreves for å jobbe for Gatejuristen. Etter intervjuet foretas en relativt grundig referansesjekk.

Før første saksmottak får nye frivillige en innføring i saksbehandlingsrutiner, hvilke kvalitetskrav vi stiller, bruk av datasystemer, timelisteføring, hvordan man driver oppsøkende rettshjelpsarbeid og annet som er nødvendig for å arbeide i Gatejuristen. På de første klientmottakene vil den nye medarbeideren være sammen med en erfaren saksbehandler, og selve saksbehandlingen skjer også i samarbeid med mer erfarne medarbeidere. Etter hvert som den frivillige opparbeider seg tilstrekkelig erfaring med klientsamtaler og saksbehandling, får vedkommende selvstendig ansvar som saksbehandler. Selv om den frivillige har gjennomgått opplæring og har blitt saksbehandler i Gatejuristen, skal det juridiske arbeidet kvalitetssikres av daglig leder eller av en de fast ansatte i Gatejuristen.

En viktig del av opplæringen til de frivillige er å delta i det oppsøkende arbeidet, se nærmere om dette under punkt 2.6.

3.3.4. Faglig utvikling/ kompetanseheving av ansatte/ sosiale tiltak

Tre av de ansatte har deltatt på advokatkurset, dette innebærer at alle de fast ansatte nå har gjennomført dette kurset. Videre har tre ansatte gjennomgått kurs i mediehåndtering og to medarbeidere deltatt på kurs i forvaltningsskjønn og to medarbeidere på kurs i forvaltningsrett, én ansatt har vært på grunnkurs i helserett og tre deltagere har deltatt på helserettskonferanse. Én ansatt har deltatt på kurs i ledelse. Fire ansatte og to frivillige deltok på KROM-seminaret.

Gatejuristen retter en stor takk til Juristenes Utdanningssenter som i betydelig grad har sponset vår deltakelse på disse kursene, uten dette bidraget hadde vi ikke hatt anledning til ta del i denne kompetanseutviklingen.

Tre av Gatejuristens ansatte deltok på meklingsseminar i regi av Juristenes Utdanningssenter i Italia i perioden 21. – 24. september. I løpet av seminaret fikk deltakerne innføring i ulike meklingsteorier og hovedtrekkene i meklingsprosessen ble gjennomgått. Videre ble det satt fokus på advokatens rolle i meklingsprosessen og dessuten ble etiske spørsmål i forbindelse med mekling belyst. Deltakerne fikk gjennom rollespill anledning til å prøve seg som mekler i ulike rettskonflikter. Selv om Gatejuristen ikke påtar seg oppdrag som ”advokatmekler”, ser vi at mange av teknikkene kan ha stor overføringsverdi i Gatejuristens arbeid. Dette gjelder blant annet i møter mellom offentlige kontorer og våre klienter, der partene er avhengig av å forholde seg til hverandre i tiden etter den oppståtte konflikten. Teknikker for å avdekke interessekonflikter og enighetspunkter, bevisstgjøring i forhold til kommunikasjon og teknikker for å finne frem til kjerneområdet i konflikten, ble godt belyst i seminaret. Dette vil kunne være svært nyttig i forhold til vårt klientarbeid. Ca 40 advokater fra ulike virksomheter i Norge deltok på meklingsseminaret. Kurset var i så måte meget nyttig i forhold til å markedsføre prosjektet Gatejuristen, spesielt med hensyn til oppstart andre steder i landet og dessuten i forhold til nettverksbygging og økonomisk støtte fra private aktører. 

Gatejuristen sender en stor takk til Den Norske Advokatforening, Vest-Agder krets, Østfold og Follo krets og Møre og Romsdal krets for økonomisk støtte i anledning til vår deltakelse.

Når det gjelder sosial tiltak i 2007, så frivillige og ansatte i Gatejuristen i februar 2007, teaterstykket ”Er det plass til en til” på teaterbåten Innvik. Et gripende teaterstykke om og med tidligere rusavhengige og deres kamp for å bli inkludert i samfunnet. Videre ble det arrangert sommeravslutning for alle lavterskel- rettshjelpstiltak også på M/S Innvik. Ca 15 frivillige og ansatte deltok på Gatejuristens årlige weekendseminar på Homlungen fyr. I august deltok tre av de ansatte i Gatejuristen på Grenserittet, ett 8 mil langt sykkelritt mellom Strømstad og Halden. I desember ble alle ansatte og frivillige invitert til juleavslutning i Gatejuristens lokaler, med påfølgende konsert med Oslo Filharmonien i regi av Kirkens Bymisjon.

3.3.5 Sykefravær og IA
Sykefraværet i Gatejuristen var i følge Kirkens Bymisjons statistikk, totalt 24 dager på grunn av egen sykdom og 15 dager på grunn av sykt barn. Fire medarbeidere hadde ingen fraværsdager på grunn av egen sykdom.

Det har ikke vært behov for særskilte IA-tiltak hos Gatejuristen i 2007. Gatejuristen er imidlertid oppmerksom på problemstillinger som kan oppstå i forhold til å inkludere flere i arbeidslivet, og tar sikte på å tilrettelegge for den enkelte i den grad det er behov for det. Gatejuristen hadde i deler av 2007 to jurister i deltidsstillinger gjennom tiltaksmidler i NAV.

3.4 Saksmottak
I 2007 har Gatejuristen hatt saksmottak på torsdager fra kl. 17.00 til kl. 19.00. Av hensyn til våre travle frivillige, som ofte kommer rett fra sine vanlige jobber for å ta i mot saker hos oss, serverer vi dem et varmt måltid før arbeidet tar til. På torsdagsvaktene var det vanligvis mellom 5 og 10 frivillige jurister til stede, og vi har vært tiltrekkelig bemannet til å ta imot alle som har kommet med nye saker. Utenom saksmottak har de ansatte og frivillige som har vært her på dagtid tatt imot nye saker, særlig hastesaker, i den grad det har vært kapasitet til det. De vi ikke har kunnet ta imot i vanlig kontortid, har blitt bedt om å komme tilbake ved neste saksmottak, eventuelt har de blitt tilbudt å bli ringt opp, dersom de heller har ønsket dette. 

Prosjektleder eller en annen erfaren medarbeider er alltid til stede som fagansvarlig ved saksmottak. Saker som er kommet inn i løpet av den siste uka, og saker der klienten ønsker å bli ringt opp, blir fordelt på saksbehandlere. Det legges videre opp til at medarbeiderne i løpet av saksmottaket skal ha mulighet til å diskutere sakene sine med fagansvarlig og andre frivillige medarbeidere, og at de som ikke er ansvarlig for å ta imot nye saker skal ha mulighet til å skrive brev og lignende. 

Klientmottak skjer på lukkede kontorer, og det er to saksbehandlere til stede under en klientsamtale. Dette har for det første som formål å sikre kvaliteten i samtalen, ved at to jurister kan komme med innspill til de juridiske spørsmålene saken reiser. Det sikrer også en bedre opplæring for nye frivillige, ved at de får ta del i hvordan erfarne saksbehandlere hos oss arbeider. I tillegg er det med på å sikre kontinuitet. I tilfelle saken senere må overføres til en ny saksbehandler, har man allerede en person som har møtt klienten og kjenner saksforholdet. Det at man er to til stede er også med på å bidra til økt sikkerhet for de frivillige. Så langt har vi ikke hatt episoder der de frivilliges sikkerhet har vært truet under klientsamtaler, men det er viktig for oss at rutiner i forhold til sikkerhet følges i tilfelle dette skulle skje.

Samtidig med at vi har hatt saksmottak, har det som regel vært en utegruppe som har gått oppsøkende langs en relativt fast rute i sentrum. Dette er en del av vår oppsøkende virksomhet, se nærmere om dette nedenfor under punkt 2.5.

Våre lokaler i Rådhusgata 9 er delt på to etasjer, slik at klientmottak skjer i første etasje, parallelt med at de som ikke har klientsamtaler sitter i andre etasje og arbeider med saker de har fått inn fra før. Det har også vært holdt faglige seminarer i andre etasje samtidig med at saksmottak har blitt gjennomført i første etasje.

Etter endt saksmottak, gjennomgår vi de sakene som er kommet inn i plenum, se mer om dette under punkt 3.6.

3.5 Oppsøkende virksomhet 

Formålet med den oppsøkende virksomheten er å nå de personene som av en eller annen grunn ikke selv tar kontakt med hjelpeapparatet for å få dekket sine bistandsbehov. Vår erfaring er at oppsøkende virksomhet er av stor betydning for at våre klienter skal få den rettshjelpen de har krav på. Av denne grunn har Gatejuristen i løpet av 2007 innført en egen oppsøkende turnus der de frivillige hver 10. uke deltar i oppsøkende virksomhet. Dette kommer i tillegg til den ordinære saksbehandlerturnusen.

Gatejuristen har drevet oppsøkende virksomhet på flere måter i løpet av 2007. Dette blir vanligvis gjort ved at to eller tre personer fra Gatejuristen er ute i gatene i sentrum enten med sykkel eller til fots, og snakker med personer i målgruppa. I disse samtalene informerer vi først og fremst om hva Gatejuristen er og hva vi kan bistå med, for eksempel informerer vi om typiske rettsspørsmål som vi kan bistå med å få løst. Vi deler også ut løpesedler eller visittkort med adresse, telefonnummer og tidspunkter for saksmottak. I tillegg bruker vi Gatejuristens Christiania-sykkel for å synliggjøre tiltaket, særlig i sommerhalvåret. Som regel skjer det oppsøkende arbeidet dagen før eller samme dag som vi har saksmottak.

Vår erfaring viser at oppsøkende virksomhet er av stor betydning for rettshjelpsarbeidet. Ved å gå gatelangs får vi nærkontakt med folk i målgruppa, oppdatert kjennskap til hvor de for tiden befinner seg og mulighet til å observere hvordan de blir behandlet i det offentlige rom.

Like fullt vet vi at mange i målgruppa ikke befinner seg i sentrumskjernen og heller ikke har tilhold på væresteder eller hybelhus. Mange med tunge rusproblemer holder seg stort sett for seg selv, uten å delta i noe såkalt rusmiljø. Denne gruppa er vanskelig å nå, også gjennom oppsøkende virksomhet. I Gatejuristen forsøker vi stadig å prøve ut forskjellige måter å arbeide oppsøkende på, for å nå ulike grupper av personer med rusproblemer. Ved kontinuerlig å arbeide oppsøkende, skaper vi blest om Gatejuristen. Vi ser at informasjon om vår virksomhet og vårt arbeid sprer seg, både blant folk med rusproblemer, blant deres venner og pårørende og i befolkningen generelt.

Det er vanskelig å måle effekten av oppsøkende virksomhet. Det er ikke slik at folk alltid kommer til kontoret samme dag som vi har vært ute og informert. Vi ser imidlertid at mange av dem vi treffer ute på gata, kommer til vårt kontor for å få hjelp en tid etter at vi har snakket med dem. Vi vet også at i noen tilfeller vil vår samtale på gata gi tilstrekkelig veiledning til at de selv kan løse sine juridiske problemer. Samtaler der det er gitt enkel veiledning blir ikke alltid registrert i våre statistikker, og det er derfor en underrapportering i forhold til antall saker vi faktisk behandler. 

Våren 2007 gjennomførte Gatejuristen saksmottak ved hvert av Rusmiddeletatens fire hybelhus i Oslo, Marcus Thranes hus, Ila hybelhus, Dalsbergstien hybelhus og Thereses hus. Formålet med dette var å forsøke å nå ut til personer som oppholder seg lite i sentrum, og derfor ikke oppsøker oss på kontoret.

Videre har Gatejuristen, i samarbeid med Juss-Buss, hatt felles saksmottak i Blå Kors’ lokaler i forbindelse med matutdeling og senere frokostservering. Dette var et prøveprosjekt og vi ønsket å undersøke nytten av å ta i mot saker i fellesskap på slike væresteder. Gatejuristens erfaring var at vi mottok svært få saker på de syv saksmottakene vi gjennomførte andre steder. Vi endret også saksmottakstidene i et forsøk på å øke henvendelsene, men dette ga intet resultat. Vi erfarte at i denne sammenhengen var folk mer opptatt av maten de fikk, enn de eventuelle juridiske problemer de måtte ha. 

Til tross for at sakstilfanget har vært lavt, ønsker Gatejuristen i fremtiden å videreføre samarbeidet med Juss-Buss. Ved at både Juss-Buss og Gatejuristen har felles saksmottak kan det tiltaket som er best egnet til å behandle rettspørsmålet, umiddelbart påbegynne saksbehandlingen. På denne måten slipper klienten og bli henvist videre for så å måtte presentere saken sin på nytt. Ved å oppsøke byens væresteder, kommer vi i kontakt med grupper som det ellers vil være vanskelig å nå ut til. Dessuten er det viktig at brukerne av tiltaket blir kjent med det juridiske tilbudet som Gatejuristen og Juss-Buss kan gi.  
Gatejuristen har gjennom helse- og rehabiliteringsprosjektene holdt to foredrag for personer som er i legemiddelassistert rehabilitering (LAR), med sikte på å gjøre tilbudet kjent og orientere om rettigheter knyttet til den helsehjelpen de mottar eller kan ha behov for som LAR-pasienter. Dessuten har Gatejuristen holdt foredrag for Møtestedet. Møtestedet er en kafé med sosialfaglig profil for mennesker i rusmiljøet i sentrum drevet av Kirkens Bymisjon.

Det legges stor vekt på å drive informasjonsarbeid rettet mot ansatte i førstelinja i den offentlige helse- og sosialtjenesten og i ulike frivillige organisasjoner og hjelpetiltak i Oslo. Gjennom å informere de ansatte i hjelpeapparatet om vårt tilbud og om viktige rettigheter, får de som er i direkte kontakt med personer i vår målgruppe kunnskap om Gatejuristen og hva vi kan bidra med, slik at de kan bistå sine pasienter/brukere som trenger rettshjelp med å komme i kontakt med oss. De ansatte i andre deler av hjelpeapparatet fungerer på denne måten som en slags ”innkastere” til Gatejuristen. Dette arbeidet anser vi som svært viktig for å nå ut til personer som vi ellers ikke når, enten det er fordi de er lite til stede i sentrum eller fordi det er vanskelig å identifisere personer i målgruppa. Det er vanskelig å måle effekten av dette arbeidet, men vi ser stadig oftere at ansatte i andre deler av hjelpeapparatet tar kontakt med oss.

I 2007 har Gatejuristen holdt to foredrag for studenter ved Diakonhjemmets høyskole og ett foredrag på SAFIRs boligskole. SAFIR er et rusfritt nettverkstilbud for og med personer som er i ferd med å etablere seg som rusfri eller som går på legemiddelassistert rehabilitering (LAR).
3.6 Utvikling av rutiner
I løpet av 2007 er en rekke rutiner videreutviklet og lagt om for å tilpasses bedre til vårt arbeidsområde og måten vi arbeider på. Samtidig ser vi at det stadig er behov for å bli bedre til å følge rutiner, særlig i forhold til dokumentasjon av hvem klientene er og hva vi gjør i sakene. Det er satt i verk flere tiltak for å sikre god dokumentasjon. Som et av de viktigste tiltakene har vi etablert en fadderordning der noen våre mest erfarne saksbehandlere har fått et særlig ansvar for kvalitetssikring av saksbehandlingen i Gatejuristen, både under saksmottaket og i den videre oppfølging av saken. Vi har dessuten innført at vi rutinemessig gjennomgår alle nye saker i plenum etter endt saksmottak. Den enkelte saksbehandler kan her drøfte de aktuelle juridiske problemstillingene i saken, og få innspill fra de øvrige juristene som er til stede. Vi har også gjennomgått og foretatt forbedringer i arkivsystemet i 2007 og dessuten tatt nytt saksbehandlersystem (Advisor) i bruk. 

Videre har det vært arbeidet med et kvalitetssikringsdokument, der rutinene som gjelder for saksbehandlingen i Gatejuristen blir beskrevet. Dokumentet er ferdigstilt i 2007. Helt fra starten av prosjektet har man hatt som premiss at den rettshjelpen som gis skal holde et godt faglig nivå, samtidig som taushetspliktsreglene og hensynet til klientvernet skal være fullt ut ivaretatt. 

Når det gjelder utvikling av saksbehandlingsrutiner, gjenstår fortsatt en del. Først og fremst er det en prioritert oppgave å få tatt i bruk et IKT-system som er tilpasset våre behov.

KAPITTEL 4 HELSE- OG REHABILITERINGS-PROSJEKTENE

Dette er tre prosjekter som er finansiert av Stiftelsen Helse og Rehabilitering. Prosjektene gjelder dokumentasjon, pasientrettigheter og starthjelp, se mer om dette nedenfor. Det vises også til prosjektbeskrivelsen på Gatejuristens nettsider.

Det er ansatt en egen prosjektleder. Prosjektene tilføres dessuten betydelig arbeidsinnsats fra andre medarbeidere i Gatejuristen. Det er ikke ført nøyaktige timelister for dette, men anslagsvis er prosjektet tilført nærmere et årsverk til sammen fra ansatte og frivillige i Gatejuristen.  

Starthjelpsprosjektet er i sluttfasen. Det gjenstår noen mindre arbeider med pasientrettighetsprosjektet, mens det gjenstår en del arbeid med dokumentasjonsprosjektet. Ifølge prosjektplanen skal prosjektene avsluttes i 2008.

Tidligere i denne årsrapporten har vi ikke skilt mellom aktiviteter i regi av Gatejuristen eller i regi av de nevnte prosjektene. Det betyr at noe av det som rapporteres nedenfor også kan være nevnt andre steder. 

I 2007 har det blitt arbeidet særlig med følgende aktiviteter i helse- og rehabiliteringsprosjektene:

Pasientrettighetsprosjektet. 

· En informasjonsbrosjyre om pasientrettigheter er trykket. To foreligger som utkast og vil bli fullført i 2008. Brosjyrene ligger på nettsidene våre. 

· Det er holdt åtte eksterne foredrag om helse- og sosialrett. Det har vært holdt to foredrag for de frivillige i Gatejuristen om de samme rettsområdene. 

· Gatejuristens internettsider er vesentlig lagt om og forbedret. Sidene inneholder bl.a. informasjon om sentrale helse- og sosialrettigheter og om helse- og rehabiliteringsprosjektene generelt. 
· Arbeidet med utvikling av en enkel og praktisk pasientrettighetshåndbok er i gang. Denne skal kunne brukes som verktøy i saksbehandlingen og i tilknytning til foredrag og annet informasjonsarbeid. 

· Det er avgitt uttalelser i to høringssaker.

· Vi har tatt diverse initiativ til endringer i praktiseringen av reglene om midlertidig bolig. 
Dokumentasjonsprosjektet.
· Det er utarbeidet statistikk over klientsakene fra 2006 og 2007.
· Advisor er innført (nytt elektronisk saksbehandlingssystem).
· Det er gjennomført en undersøkelse blant brukerne om de ville fått hjelp andre steder hvis Gatejuristen ikke fantes. Resultatene fra denne vil bli bearbeidet i 2008.

· Ulike former for oppsøkende virksomhet er utprøvd. Erfaringene fra dette vil bli oppsummert i 2008.

· En har prøvd ut en ordning med å ha advokat til stede på saksmottak. Erfaringene fra dette vil bli oppsummert i 2008.

· Det er lagd en oversikt over rettshjelpstiltak i hele Norge, som er publisert på nettsidene våre.
· En har startet gjennomgang og analyse av Gatejuristens saker med sikte på rapport om rusavhengiges helse- og sosialrettslige situasjon, deres behov for rettshjelp og behov for endringer i regelverk og praktisering. 
Starthjelpsprosjektet.
· Det er laget en starthjelpsveileder til bruk for dem som vil starte opp tilsvarende tiltak som Gatejuristen andre steder. Veilederen kan også benyttes dersom en vil starte opp tiltak rettet mot andre målgrupper. 

· Det er utviklet en rekke underdokumenter til starthjelpsveilederen, som beskriver interne rutiner for bl.a. kvalitet og saksbehandling, taushetsplikt og personvern, rekruttering og opplæring, kommunikasjonsstrategi, personalpolitisk plan, økonomistyring, sikkerhetsrutiner, arkivering, IKT-systemer m.m. 

· Dokumentene nevnt over er tilrettelagt for og publisert på våre internettsider, og er gjort tilgjengelige for personer som har fått brukernavn og passord fra Gatejuristen. Selve Starthjelpsveilederen er gjort tilgjengelig for alle. 

· I Tromsø er et forprosjekt i oppstartfasen. Vi har vært i dialog med andre byer, som Bergen, Stavanger og Hamar. Det er også tatt initiativ til tettere samarbeid med Rett på gata i Trondheim.

KAPITTEL 5 OPPSUMMERING OG UTFORDRINGER 

Ved utgangen av 2007 hadde prosjektet Gatejuristen vært drevet i nesten tre år. Våre viktigste erfaringer er at det er stort behov for denne typen rettshjelp fordi uten vår innsats, ville mange stått uten hjelp. Vi ser også at det er viktig med et bredt samarbeid med ulike aktører. 

Det byr på spesielle utfordringer å drive en virksomhet basert på stort innslag av frivillige. Det krever et godt administrativt apparat og gode rutiner for oppfølging både av den enkelte frivillige og av sakene. En får imidlertid svært mye igjen ved å ha frivillige. De har masse positiv energi og viktige kunnskaper og møter klientene med et overskudd som lett kan forsvinne hos dem som jobber med ”tunge” saker hver dag. Det er lagt ned betydelig innsats for å få etablert Gatejuristen, vår største utfordring er å ta vare på de verdiene som er skapt og å sikre framtidig drift av Gatejuristen.

Finansieringen av Gatejuristen har tatt mye tid og ressurser også i 2007. Ved utgangen av året er ikke Gatejuristen fullfinansiert for 2008, og vi forventer derfor at det også i kommende år vil gå en del tid med til å sikre videre drift. Det ligger i sakens natur at et gratis rettshjelpstilbud alltid vil måtte arbeide aktivt for å sikre sin fortsatte eksistens. Samtidig er det også klart at arbeidet med å sørge for finansiering går ut over prosjektets rettshjelpskapasitet, og da særlig kapasiteten på dagtid. 

Gatejuristen er faglig uavhengig, selv om vi er eid av en ideell organisasjon og samarbeider med både det offentlige, private organisasjoner og juridiske fagmiljøer. Denne frie rollen er det viktig å ivareta også framover. Samtidig er det viktig å videreutvikle samarbeidet med andre og med særlig vekt på tverrfaglig samarbeid.

Gatejuristen ønsker å være med på å skape mer helhetlige rettshjelpstilbud i Norge, og vil ha fokus på et utvidet samarbeid med andre rettshjelpstiltak om dette. En oppgave som er spesielt motiverende, er å ta vare på og videreutvikle ressursene som ligger i det frivillige arbeidet. 
Selv om Gatejuristen har gjort seg bemerket i gatemiljøet i Oslo, har vi fortsatt utfordringer foran oss når det gjelder å nå ut til spesielle undergrupper. Dette gjelder blant annet kvinner med rusproblemer, rusavhengige med ikke-vestlig bakgrunn og de yngste personene i vår målgruppe. Gatejuristen antar at det å få løst juridiske problemer for de yngste i målgruppa, kan bidra til å forebygge både sosiale og helsemessige problemer for disse personene.

Gatejuristen går inn i et spennende nytt år. Vi vil som før ha vårt hovedfokus på vår kjernevirksomhet, å gi rettshjelp til folk med rusproblemer. Dessuten vil vi bistå under den forestående oppstart av Gatejuristen i Tromsø og andre steder der en ønsker å starte opp. Vi vil også arbeide for å prøve å få til et nettverk av Gatejurister i Norge.

Gjennom pasientrettighetsprosjektet og dokumentasjonsprosjektet har vi avdekket mangler både ved rettsreglene og ved praktiseringen av dem. Vi ønsker å gjøre noe med dette, men det avhenger av ressurstilgangen.

Internt vil vi arbeide for fortsatt utvikling av kvalitet og effektivitet. Særlig er det viktig for oss å få på plass mer effektive IKT-løsninger. 

Gatejuristen ønsker en fast og tilstrekkelig finansiering som gjør oss best mulig i stand til å ivareta de mange spennende og ufordrende oppgavene som ligger foran oss. Vi ser behov for å styrke den faste bemanningen for å kunne realisere dette. 

KAPITTEL 6 BUDSJETT OG REGNSKAP 

Også i 2007 var det en viss usikkerhet med hensyn til budsjetteringen, særlig i forhold til finansieringen, som ikke var avklart ved starten av året. Selv om Gatejuristen i 2007 var eid av Fransiskushjelpen og Stiftelsen Kirkens Bymisjon Oslo, ble det også i 2007 forutsatt at prosjektet skulle fullfinansieres utenfra, og denne forutsetningen ble innfridd også i 2007.

Stiftelsen Kirkens Bymisjon Oslo (SKBO) er regnskapsansvarlig for Gatejuristen og budsjett- og regnskapstall er hentet herfra 

Endelig revidert regnskap fra SKBO vil bli ettersendt så snart dette foreligger.

Budsjett og regnskap følger som vedlegg 4 til årsrapporten.

Gatejuristens totalbudsjett var på 4 061 491 i inntekter og 3 996 893 i driftskostnader for 2007, og et positivt resultat på ca. 65 000. Regnskapet for Gatejuristens totalprosjekt viser inntekter og utgifter på 3 433 722.  Gatejuristens virksomhet er delt i rettshjelpsvirksomheten og helse- og rehabiliteringsprosjektene, og det er laget separate budsjetter og regnskaper for disse.

Regnskapet for Gatejuristens rettshjelpsprosjekt viser inntekter og kostnader på 2 798 640. Staten ved Justisdepartementet og Sosial- og helsedirektoratet og Oslo kommune har til sammen bidratt med 2 600 000 kr til driften av rettshjelpsprosjektet. De øvrige midlene består av privat støtte.  Utgiftene til IKT ble vesentlig lavere enn forutsatt, delvis fordi implementering av hjemmekontorløsning har tatt lengre tid enn beregnet. Gatejuristen søker derfor Justisdepartementet om å få overført kr. 300 000 til 2008. 

Gatejuristens helse- og rehabiliteringsprosjekter er finansiert av Stiftelsen Helse og Rehabilitering. Det ble overført ca. 331 000 fra 2006, i tillegg til de 903 000 som ble gitt i tilskudd for 2007. De totale kostnadene i 2007 var på ca. 635 000. De ubrukte midlene, ca. 599 000 er overført til 2008.
VEDLEGG 1 SAKSBEHANDLING

I 2007 har Gatejuristen tatt i mot 306 klienter, og behandlet 395 saker. Tallene er høyere 

enn i 2006, da det var 253 klienter og 328 saker. 

Økning i antall saker kan ha sammenheng med at vi i tillegg til å ha ukentlige saksmottak i Gatejuristens lokaler, hadde saksmottak på ulike hybelhus og væresteder. I tillegg har vi hatt stort fokus på vår oppsøkende virksomhet og erfarer at mange klienter oppsøker oss etter å ha truffet oss ute. I de periodene der vi ved hjelp av frivillige har vært tilfredsstillende bemannet på dagtid, har vi også hatt mulighet for å ta i mot klienter utenom det ordinære saksmottaket. I 2006 flyttet vi inn i nye lokaler og måtte av denne grunn holde stengt i noen uker. I 2007 har vi holdt åpent alle virkedager, og derved holdt meget stabil drift.

1.1 Sakstyper

Alle klienthenvendelsene Gatejuristen mottar deles inn i hovedkategoriene veiledningssaker, representasjonssaker og saker som henvises til andre. Noen få saker blir også avvist av Gatejuristen. Normalt vil representasjonssakene være mer arbeidskrevende enn veiledningssaker, som igjen er mer arbeidskrevende enn henvisningssaker. Dette er imidlertid ikke alltid tilfellet, og også innenfor de ulike sakskategoriene er det store variasjoner når det gjelder arbeidsinnsats.
1.1.1 Veiledningssaker

I veiledningssaker gir Gatejuristen muntlig eller skriftlig rådgivning til klienten. Dette kan skje i forbindelse med vår oppsøkende virksomhet, på bakgrunn av telefonhenvendelser og i ordinære saksmottak. I motsetning til i representasjonssakene tas det ikke kontakt med motparten.

Veiledningssakene kan være forholdsvis enkle juridisk sett, men det er ikke alltid tilfellet. Gatejuristen etterstreber å gi rådgivning på en slik måte at klienten selv kan ta aktivt del i å løse sine juridiske problemer. Imidlertid er det en del forhold som gjør at hjelp til selvhjelp i mange tilfeller fungerer dårlig for folk med rusproblemer. Ofte har de fra før vært i kontakt med motparten, uten at problemet har blitt løst. Mange har også dårlige erfaringer med henvendelser til hjelpeapparatet som i mange saker er motpart. I tillegg er det et relativt vanlig problem for folk med rusproblemer at det å holde avtaler er vanskelig å få til. Dette betyr at selv enkle juridiske saker er vanskeligere for klienten å løse eller tar lengre tid å få avklart for personer i vår målgruppe enn for andre grupper i befolkningen.

1.1.2 Representasjonssaker

I representasjonssaker vil Gatejuristen på vegne av klienten være i skriftlig eller muntlig kontakt med motparten. Typiske representasjonssaker er søknader og klager til den offentlige forvaltningen, men det kan også være private motparter i representasjonssakene. Representasjonssakene er som regel arbeidskrevende og det kan ta lang tid å nå fram med sakene. 

 Saker som er registrert som til behandling er i all hovedsak også representasjonssaker. Imidlertid blir sakene i henhold til våre interne rutiner først registrert som henholdsvis representasjons- eller veiledningssaker når de avsluttes. I oversikten for 2007 er saker som er til behandling, regnet med som representasjonssaker.
1.1.3 Henvisnings- og overføringssaker

Saker som hører under andre rettshjelpstiltak eller instanser blir rutinemessig henvist til de som vanligvis behandler den aktuelle sakstypen. Bakgrunnen for dette er at Gatejuristen ikke ønsker å undergrave det eksisterende systemet for rettshjelp, men i stedet bruke vår tid på å bistå de som ellers ikke ville fått hjelp. Gatejuristen henviser de sakene som går inn under fri rettshjelpsordningen til advokater, enten til Fri Rettshjelp i Oslo kommune eller andre.

Imidlertid faller mange av Gatejuristens saker utenfor den ordinære fri rettshjelpsordningen, og særlig betydningsfullt er dette i helse- og sosialrettssakene. Innenfor denne saksgruppen samarbeider Gatejuristen med Helse- og sosialombudet i Oslo, som også er pasientombud, og med byombud og pasientombud ellers i landet. Dersom en av ombudsordningene dekker en sak vi får inn, blir saken henvist dit. I praksis er dette mest aktuelt for klagesaker, slik at Gatejuristen representerer klienten fram til det eventuelt blir en klagesak, og at vi deretter henviser til et av ombudene, dersom det antas å være mer gunstig for å få saken løst.

Gatejuristen samarbeider også tett med studentrettshjelpstiltakene, særlig i Oslo. I noen saker vurderes det slik at klienten vil være bedre tjent med å få bistand fra et av studentrettshjelpstiltakene. En grunn til dette kan være at studentrettshjelpstiltakene driver oppsøkende virksomhet på steder Gatejuristen vanligvis ikke er, for eksempel i fengsler. Studentrettshjelpstiltakene har spesialisert seg på enkelte saksområder, der de har høy kompetanse. Dersom saken også faglig sett er av en slik karakter at studentene kan ta den, vil vi derfor henvise slike saker. I andre tilfeller kan saker bli henvist til et studentrettshjelpstiltak fordi klienten ikke er tjent med å ha Gatejuristen som representant, blant annet fordi dette kan avsløre et nåværende eller tidligere rusproblem som det derfor kan være belastende for klienten om blir kjent for motparten. Studentrettshjelpstiltakene kan imidlertid ikke føre saker for retten, og vi henviser derfor ikke saker der dette er aktuelt. 

Selv om Gatejuristen kan føre saker for retten selv, gjør vi det svært sjelden. Rettssaker krever mye arbeid fra Gatejuristens side, og derfor forsøker vi i den grad det er mulig å overføre disse sakene til en advokat. Som hovedregel overføres rettssakene til advokat via Advokatbanken, som administrerer ca. 6500 timer med gratis advokatbistand som ble gitt fra Advokatforeningens medlemmer til TV-aksjonen i 2004, ”Hjerterom”. Timene ble fordelt imellom Kirkens Bymisjon og Rådet for Psykisk Helse, og Gatejuristen har tilgang til ordningen gjennom Stiftelsen Kirkens Bymisjon Oslo. 

For å bidra til at klientene får en raskest mulig løsning av sakene sine, har vi avtale med særskilte advokater om er til stede på våre saksmottak, og som overtar sakene fra Gatejuristens saksbehandlere dersom de går inn under fri rettshjelpsordningen. Denne ordningen innebærer at klienten ikke behøver å forlate stolen vedkommende sitter på, dersom saken blir henvist til fri rettshjelp. Som nevnt ovenfor er et av de praktiske problemene en del personer i vår målgruppe sliter med, å holde avtaler. Ordningen er ment å kompensere for dette, slik at klienten får den advokatbistanden vedkommende trenger uten å måtte møte opp på et annet kontor på et senere tidspunkt. 

Gatejuristen holder oversikt over og følger opp saker som er overført til advokater via Advokatbanken, til fri rettshjelpsordningen og til andre rettshjelpstiltak og ombudsordninger. Vi har i all hovedsak positive erfaringer med praktiseringen av overførings- og henvisningsrutinene.

1.1.4 Avvisning

Gatejuristen avviser sjelden saker, imidlertid er en del av klienthenvendelsene fra personer utenfor vår målgruppe. Dersom klienten allerede er representert av en advokat og fortsatt ønsker å være representert av denne, tar Gatejuristen ikke saken til behandling.

1.1.5 Kort om grunnlaget for tabellene

Tabellene og illustrasjonene nedenfor bygger på opplysninger innhentet av saksbehandleren i den aktuelle saken. Det er utarbeidet et klientskjema hvor de aktuelle opplysningene noteres. I en del tilfeller mangler vi en del opplysninger om klienten. Dette skyldes normalt enten at saksbehandleren ikke har innhentet disse opplysningene, eller at klienten ikke har ønsket eller vært i stand til å gi opplysningene vi spør om. 

Ved telefonhenvendelser er det gjennomgående færre opplysninger som blir registrert, både fordi det er vanskeligere å spørre om mange opplysninger på telefon, og fordi det tar lang tid å registrere all informasjonen.

Klientskjemaet er gjennomgått og forbedret i løpet av 2007, blant annet med sikte på å få inn mer relevant informasjon enn tidligere. Dette vil først få full effekt fra 2008. 
Det er utarbeidet en liste med sakskoder knyttet til hva slags rettsområde den aktuelle sak gjelder. Det er saksbehandler som fyller ut dette på klientskjemaet. Imidlertid kan en sak berøre ulike fagområder og problemstillinger, noe som medfører at det blir registrert flere sakskoder på samme sak. Slik de statistikkprogram Gatejuristen benytter seg av virker, vil dette bli registrert som én sak per sakskode. Det som for en saksbehandler naturlig framstår som én sak, vil derfor kunne framstå som flere saker i statistikken. I det følgende vil vi likevel omtale hver sakskoderegistrering som en ”sak”. Det er viktig å være klar over at de saksantallene vi opererer med i denne rapporten ligger noe i overkant av det faktiske antall saker etter en alminnelig språkforståelse.
1.1.6 Oversikt over sakstyper 

Nedenfor har vi tatt inn en oversikt over de sakstypene sakene vi mottok i 2007 fordelte seg på.[image: image1.emf]Antall saker fordelt på sakstyper

I 2007 var 78 av sakene veiledningssaker, mens 57 var representasjonssaker. 156 saker (40 %) var fortsatt til behandling ved årsskiftet. I all hovedsak er også dette representasjonssaker. Imidlertid fastsettes ikke kategoriseringen før saken er ferdigbehandlet. En forholdsvis stor andel av sakene er dermed relativt tunge og arbeidskrevende saker. Dette er tildels årsaken til at sakene ikke kunne avsluttes før årsskiftet, og til dels er årsaken at det kom inn ganske mange nye saker relativt sent på året, særlig i oktober og november. 

Totalt ble 27 saker henvist til andre rettshjelpstiltak, ombudsordninger eller det offentlige i 2007. I saker hvor klientene henvises til andre, skyldes dette normalt at Gatejuristen ikke ønsker å undergrave de bistandsordninger som allerede er etablert. Dette sikrer samtidig at Gatejuristen kan prioritere å gi rettshjelp til personer som ellers ikke vil kunne oppnå slik bistand. I 39 saker var klienten ikke i vår målgruppe, som regel vil klienten også i disse tilfellene få råd om hvor vedkommende kan henvende seg for å få hjelp eller veiledning. 
Én sak er avvist uten at noen bistand er gitt av Gatejuristen i denne saken, da vi ikke fant noe juridisk grunnlag for klientens henvendelse. 
1.2 Mottakssted

De fleste henvendelsene i 2007, 54 %, ble mottatt ved personlig oppmøte på Gatejuristens kontor. Bakgrunnen for dette er at vår oppsøkende virksomhet på gata i hovedsak er begrenset til å informere om Gatejuristen og hva vi kan bistå med. De som ønsker bistand med en konkret sak blir deretter med på kontoret for å gjennomføre en klientsamtale. Sakene blir da registrert som innkommet hos Gatejuristen. I realiteten var dermed flere klienter i første omgang i kontakt med Gatejuristen på gateplan, men av flere årsaker blir ikke klientsamtaler gjennomført på gata. 
Den viktigste grunnen til at vi gjør det på denne måten, er et ønske om ivaretakelse av hensynet til klientens personvern. En klientsamtale hos oss vil som regel innebære at klienten tar opp spørsmål relatert til fysisk eller psykisk helse, familieforhold, kriminalitet, sosiale problemer eller andre sensitive opplysninger. For at klienten skal kunne snakke fritt med sin saksbehandler, må derfor klientsamtalene skje i lokaler som er tilrettelagt for nettopp dette, slik våre kontorer er. Hensynet til å få saken tilstrekkelig godt opplyst, og dermed heve kvaliteten på den rettshjelpen vi gir, kommer inn som et tilleggsargument for å ha klientsamtalene på kontoret. Det er mye enklere både for klienten og for oss å konsentrere seg om de rettslige spørsmålene klienten ønsker oppklart når man setter seg ned på et avskjermet kontor, enn om man hadde gitt rettsråd ute på gata. 

Også for de saksmottakene som er registrert inn på hybelhusene er disse hensynene ivaretatt. Når vi har hatt saksmottak på hybelhusene, har det enkelte huset stilt til rådighet kontor- eller møtelokaler for saksmottakene, der klientene og våre jurister har sittet avskjermet. Vi hadde fire saksmottak på hybelhusene i Oslo våren 2007, samt totalt syv saksmottak i Blå Kors’ lokaler i forbindelse med deres matutdeling/frokostsevering. 

Vi erfarte at vi fikk relativt få nye saker ved eksterne saksmottak, likevel anser vi at slike besøk er nyttige ved at dette bidrar til å spre informasjon om Gatejuristen og kan resultere i at potensielle klienter på et senere tidspunkt tar kontakt med oss.
En forholdsvis stor andel av sakene kommer inn på telefon. I 2007 er det registrert 121 saker som kom inn på telefon. På grunn av at vi til tider har mange telefonhenvendelser, har vi ikke registrert alle saker som har kommet inn på denne måten, slik at de reelle tallene er høyere enn dette. I den grad saken antas å bli en representasjonssak, har klienten blitt bedt om å komme til kontoret for en klientsamtale. Dette sikrer både god opplysning av saken og at vi kan få formell skriftlig fullmakt til å representere klienten.

1.3 Antall klienter og saker fordelt på mottaksmåned

Som tabellen ovenfor viser, mottok Gatejuristen 306 klienter, med til sammen 395 saker i 2007. I gjennomsnitt er det 1,2 saker per klient, og 32,9 saker per måned. 

Som det framgår av oversikten, har antallet henvendelser variert en del i løpet av året, med høyest pågang i januar og mars og dessuten relativt mange henvendelser fra september til november. Lavere sakstilgang i desember kan delvis forklares ved at vi kun hadde to saksmottak i denne måneden. 

1.4 Klienthenvendelser fordelt på kjønn

Ca. 2/3 av de som har henvendt seg til Gatejuristen for juridisk bistand, var menn, mens ca. 1/3 var kvinner. Brukerundersøkelsene til Rusmiddeletaten
 viser at det er en tilsvarende skjevhet mellom kjønnene blant deres brukere. Det er vanskelig å tallfeste antall rusavhengige i Norge, og dermed også hvordan fordelingen generelt er mellom kvinner og menn. Det at vi har omtrentlig sammenfall mellom antall personer av hvert kjønn i målgruppa og antall personer av hvert kjønn som henvender seg til oss, gir grunn til å tro at rettshjelpsbehovet er omtrent likt for kvinner og menn i vår målgruppe. 

1.5 Klienthenvendelser fordelt på klientenes alder

Som det fremgår av tabellen, er klientens alder ikke oppgitt i 93 tilfeller. Prosentandelene nedenfor gjelder bare de vi kjenner alderen til.

Hovedtyngden av Gatejuristens klienter er mellom 27 og 57 år, 83 %. En liten gruppe klienter er over 57 år, ca 5 %. Dette antar vi har sammenheng med høy dødelighet og forkortet levealder blant personer med tunge rusproblemer. Ca. 11 % av klientene er i aldersgruppen 18 til 27 år. Vi registrerer en økning av klienter i den yngste aldersgruppen, men kun tre var under 20 år.

1.6 Antall saker fordelt på saksområder 
[image: image6.emf]119

41

37

34

3030

19

13

12

8

6

4 4

2 2

0 0

0

20

40

60

80

100

120

Sosial- og helserett, psykiatri Straffe-, politi- og fengselsrett

Diverse

Boligrett Gjeldsrett Erstatning og forsikring Trygd og pensjon Familierett Arverett  Utlendingsrett

Arbeidsrett

Skatter og avgifter Avtale- og forbrukerrett Eøs-rett Annen forvaltningsrett

Fast eiendom

Ikke oppgitt

Antall saker fordelt på saksområder


Fordelingen av saker på de ulike rettsområdene i 2007, bekrefter langt på vei de tendensene vi så de første årene. 

Sosial- og helserett er fortsatt den klart største saksgruppen, med 143 saker (36 prosent av totalt antall saker). Gatejuristen har i også i 2007 hatt sosial- og helserett som et særskilt satsingsområde gjennom helse- og rehabiliteringsprosjektene. Vi iverksatte en informasjonskampanje om fire av de mest sentrale rettighetene for personer med rusproblemer, bolig, LAR (legemiddelassistert rehabilitering), tannhelse og individuell plan. Kampanjen startet sent på høsten 2006, og har trolig hatt stor betydning for sakene som kom inn i 2007.

Straffe-, politi- og fengselsrett med 39 saker og gjeldsrett med 30 saker, er omtrent som i 2006. Trygde- og pensjonssaker er noe redusert i forhold til 2006, mens boligrett med 33 saker nesten er en fordobling i forhold til året før. Dette har trolig sammenheng med at Gatejuristen har hatt dette som et særlig satsningsområde i 2007.
De fleste av de sakene Gatejuristen får inn, er saker som faller utenfor den offentlige fri rettshjelpsordningen. Fri rettshjelpsordningen er subsidiær, og gjelder som hovedregel ikke for saker som dekkes av andre ordninger. Særlig viktig i forhold til Gatejuristens klienter er saker der det offentlige har opplysnings- og veiledningsplikt etter forvaltningsloven. Det typiske er saker på velferdsrettens område der det offentlige er motpart i saken, dette omfatter en stor andel av de sakene vi får inn. Dersom en sak faller innenfor fri rettshjelpsordningen henviser vi klienten videre til advokat eller til Kontoret for fri rettshjelp i Oslo. 13 % av sakene vi har fått inn, er henvist videre til andre rettshjelpsordninger, og av disse er noen henvist til andre rettshjelpstiltak, som for eksempel Juss-Buss. Begrunnelsen for at saker mot det offentlige ikke er omfattet av fri rettshjelpsordningen, har vært at lovgiver har ansett at det offentliges veiledningsplikt i disse sakene er tilstrekkelig. Det at vi får så mange henvendelser om nettopp denne typen saker, gir oss grunn til å stille spørsmålstegn ved om dette er en riktig vurdering når det gjelder personer i vår målgruppe. Etter vår erfaring får ikke klientene alltid den veiledningen de har rett til og behov for. Det er heller ikke slik at ansatte i forvaltningsorganene alltid har tilstrekkelig kompetanse til å gi god nok informasjon om regelverket på sitt eget saksområde, og i enda mindre grad er de i stand til å gi informasjon om regelverket utenfor det saksområdet forvaltningsorganet har ansvar for.
Nedenfor følger en oversikt over hvilke sakstyper som går igjen innenfor de enkelte saksområdene. Tallene som står før beskrivelsen av saksområdet representerer saks-/arkivkodene vi bruker internt. For å få et helhetlig bilde av våre saker, har vi her tatt med saker fra både 2005, 2006, 2007 og totalt.

1.6.1 Sosial- og helserett

	 
	2005
	2006
	2007
	Totalt

	8.0 Annet sosial- og helserett
	12
	8
	3
	23

	8.01 Stønad til livsopphold
	18
	4
	14
	36

	8.02 Andre pengeytelser, TT-kort
	9
	6
	0
	15

	8.03 Hjelp i hjemmet
	 
	2
	3
	5

	8.05 Tvangsinngrep, tvungen forvaltning
	5
	9
	2
	16

	8.07 Betaling for opphold i institusjon
	1
	1
	1
	3

	8.09 Pasientrettigheter
	22
	10
	16
	48

	8.10 Konflikt mellom off. instanser vedr. stønad
	1
	1
	0
	2

	8.11 Rett til bolig
	21
	24
	43
	88

	8.12 Bostøtte
	 
	3
	4
	7

	8.14 LAR; Metadon/Subutex/Subuxone
	28
	13
	23
	64

	8.13 Sekundærbosetting
	 
	2
	0
	2

	8.15 Hjelp til avrusning
	9
	6
	6
	21

	8.16 Tannlegebehandling
	12
	4
	8
	24

	8.17 Nødhjelp
	3
	4
	5
	12

	8.18 Bytting av sosialkontor
	3
	1
	2
	6

	8.19 Ønske om å bo et annet sted
	5
	3
	2
	10

	8.20 Bytte fastlege
	4
	2
	2
	8

	8.21 Klage på helsepersonell
	 
	3
	6
	9

	8.22 Individuell plan
	 
	1
	3
	4

	Totalt
	153
	107
	143
	403


Vi hadde til sammen 143 sosial- og helserettssaker i 2007, og den nærmere fordelingen framgår av tabellen ovenfor. For å få et dekkende bilde av hvor viktige disse sakene må de ses i sammenheng med tilgrensende saksområder, som boligrett, erstatningsrett og trygderett. Dette er forsøkt gjort nedenfor. 

På området sosial- og helserett har retten til bolig, særlig retten til midlertidig bolig og bistand til å skaffe varig bolig, vært den største saksgruppen i 2007 med 43 saker. Dette gjelder saker der det offentlige er inne og bistår med å skaffe bolig, og de fleste sakene gjelder enten midlertidig bolig eller kommunal bolig. 

Disse sakene må også ses i sammenheng med rene boligrettssaker, som regel i forhold til private utleiere, der vi hadde 33 saker i 2007. Tar man også med saker som gjelder bostøtte, fast eiendom, sekundærbosetting og ønske om å bo et annet sted, blir det i alt 82 saker som gjelder bolig og bosted. Dette er en markant økning fra 2006, da vi hadde 51 slike saker. Samlet sett er det å skaffe seg eller beholde et sted å bo noe en stor andel av våre klienter trenger rettshjelp til. Med tanke på den satsingen som pågår fra myndighetenes side i forhold til å bidra til å sikre alle et sted å bo og å unngå at folk mister boligene sine, er dette urovekkende tall. Vi vet ikke hva årsakene er til at vi har et så høyt antall saker som gjelder bolig, men antar at det kan ha sammenheng med antallet bostedsløse i Oslo og med andelen av våre klienter som er uten fast bosted.

Pengeytelser eller ytelser som i realiteten medfører en økonomisk stønad fra det offentlige (for eksempel TT-kort) er en annen viktig saksgruppe, der rettighetene er spredt på flere regelsett. Vi hadde i 2007 14 saker som gjaldt stønad til livsopphold fra sosialkontoret, 2 saker som gjaldt tvungen forvaltning, 1 sak som gjaldt betaling for institusjonsopphold, 5 saker som gjaldt nødhjelp og 22 saker som gjaldt trygd. Til sammen blir dette 44 saker. Det er stor grunn til å tro at en av årsakene til at vi har så mange saker knyttet til pengeytelser er at klientgruppen vår gjennomsnittlig har svært lav inntekt, og at de ønsker sine økonomiske rettigheter oppfylt i så stor grad som mulig. Dette kan også ses i sammenheng med en relativt stor andel erstatnings- og forsikringssaker, som utgjorde 29 saker i 2007.
Når det gjelder pasientrettigheter har vi hatt 16 saker i 2007 som gjaldt rettigheter etter pasientrettighetsloven, 23 saker som gjelder LAR (rehabilitering assistert av behandling av opiatavhengighet med Metadon/Subutex/Subuxone m.m.), 3 saker om hjelp i hjemmet, 6 saker som gjaldt avrusning, 8 saker som gjaldt tannhelse, 2 saker som gjaldt bytte av fastlege, 6 saker vedrørende klage på helsepersonell, 3 saker om individuell plan og 3 saker som gjaldt annet innenfor sosial- og helserett. Til sammen utgjør dette 70 saker. Pasientskadeerstatningssaker er ikke tatt med her, selv om de utgjør en stor andel av erstatningssakene.
1.6.2 Trygderett

	
	2005
	2006
	2007
	 Totalt

	7.0 Annet trygd og pensjon 
	3
	4
	0
	7

	7.01 Alderstrygd
	0
	0
	1
	1

	7.02 Uførepensjon 
	6
	9
	4
	19

	7.05 Andre permanente trygder
	0
	2
	0
	2

	7.07 Sykepenger
	0
	1
	1
	2

	7.08 Attføringsytelser 
	2
	3
	4
	9

	7.11 Arbeidsledighetstrygd 
	2
	0
	0
	2

	7.12 Yrkesskadetrygd
	0
	0
	1
	1

	7.13 Trygdeytelsens størrelse
	0
	1
	1
	2

	7.14 Trekk i trygd 
	1
	3
	6
	10

	7.16 Etterbetaling
	0
	0
	2
	2

	7.17 Tilbakekreving
	0
	2
	0
	2

	7.18 Rehabiliteringspenger
	2
	0
	2
	4

	7.19 Hjelpemidler
	0
	1
	0
	1

	Totalt
	16
	26
	22
	64


Gatejuristen mottok til sammen 22 saker som omhandlet trygderett, og av disse gjaldt de fleste, trekk i trygd, uføretrygd og attføringsytelser. 
1.6.3 Gjeld og tvangsfullbyrdelse

	
	2005
	2006
	2007
	Totalt

	9.0 Annet gjeld 
	14
	16
	14
	44

	9.01 Utlevering av gjeldsmateriale
	1
	0
	0
	1

	9.02 Forhandling med kreditor 
	4
	2
	8
	14

	9.03 Betalingsutsettelse og/eller rentefrys
	0
	0
	1
	1

	9.04 Utenomrettslig inndriving – inkasso 
	16
	4
	3
	23

	9.05 Rettslig inkasso – forliksrådet/namsmannen 
	4
	2
	1
	7

	9.06 Klage på utleggstrekk
	5
	0
	0
	5

	9.07 Forsøke selv-vilkåret 
	13
	0
	0
	13

	9.08 Tvangsfullbyrdelse 
	2
	0
	0
	2

	9.10 Lånekassa
	1
	1
	2
	4

	9.12 Telefonregninger
	0
	0
	1
	1

	Totalt
	60
	25
	30
	115


Vi mottok 30 gjeldssaker i 2007, noe som er en liten økning fra 2006, men betydelig mindre enn i 2005. Som en følge av at mange rusavhengige har dårlig økonomi, er det naturlig at gjeldsretten utgjør en stor prosentandel. Gatejuristen har siden oppstarten av prosjektet som hovedregel veiledet klienter som kommer til oss med gjeldssaker om retten til økonomisk veiledning fra sosialkontoret. Vi har deretter rutinemessig fulgt med på sosialkontorets oppfølging av den enkelte klients sak. Vi vet ikke om dette kan ha en viss sammenheng med nedgangen i saker, både på den måten at vår målgruppe vet at de blir henvist til sosialkontoret, og slik at sosialkontorene vet at vi vil følge opp slike saker dersom den økonomiske veiledningsplikten ikke blir oppfylt. 

1.6.4 Arverett

	
	2005
	2006
	2007
	 Totalt

	1.0 Annet arverett
	3
	4
	0
	7

	1.01 Rett til arv, pliktdel m.m. 
	5
	5
	8
	18

	1.02 Testamenter 
	5
	1
	2
	8

	1.03 Gaver og andre overføringer
	0
	1
	2
	3

	1.04 Arveoppgjør 
	4
	0
	0
	4

	Totalt
	17
	11
	12
	40


På arverettens område kom det inn 12 saker i 2007. Problematikken som går igjen her, er at klienten føler seg forbigått av familiemedlemmer i arveoppgjør, slik at vedkommende ikke har fått den arven han eller hun mener å ha krav på. 

Det er ikke usannsynlig at rusavhengige ikke får sin rettmessige arv på bakgrunn av at familiemedlemmer prøver å gjemme unna arv i frykt for at pengene vil bli brukt opp på rusmidler. Det kom inn relativt få saker innenfor dette rettsområdet, men felles for disse sakene er at de som oftest er av stor økonomisk betydning.
1.6.5 Familierett
	
	2005
	2006
	2007
	 Totalt

	2.0 Annet familierett
	0
	1
	0
	1

	2.01 Skilsmisse 
	2
	1
	1
	4

	2.02 Barnefordeling
	0
	1
	0
	1

	2.03 Bidrag
	1
	0
	3
	4

	2.04 Skifteoppgjør
	0
	0
	2
	2

	2.05 Ektepakt
	0
	2
	0
	2

	2.07 Samværsrett og reisekostnader
	9
	3
	5
	17

	2.08 Etablering av samboerforhold (samboerkontrakt)
	0
	0
	1
	1

	2.09 Oppløsing av samboerforhold
	1
	0
	2
	3

	2.14 Barnevern 
	7
	5
	1
	13

	Totalt
	20
	13
	15
	48


På familierettens område var det i 2007 15 saker, hvorav samværsrett og reisekostnader utgjorde de fleste sakene. En typisk sak her er ønske om samvær med barn for foreldre som ikke har samvær i det hele tatt. For de som har samvær, omhandler sakene enten ønske om mer samvær, eller å få dekket reisekostnader for å møte barn som bor langt unna.

Når det gjelder barnevern, har klientene krav på fri rettshjelp uten behovsprøving, det vil si at klientene er unntatt fra inntekts- og egenandelsreglene. Disse sakene overføres derfor rutinemessig til en advokat som kan ta saken under fri rettshjelpsordningen.
1.6.6 Utlendingsrett
	
	2005
	2006
	2007
	Totalt

	13.0 Annet utlendingsrett
	4
	0
	2
	6

	13.3 Bosettingstillatelse
	0
	2
	0
	2

	13.04 Familiegjenforening
	2
	2
	0
	4

	13.05 Reisedokument, hjemlandets pass
	1
	2
	1
	4

	13.07 Asyl
	2
	1
	2
	5

	13.08 Utvisning
	7
	0
	4
	11

	Totalt
	16
	7
	9
	23


På utlendingsrettens område hadde vi i 2007 bare 9 saker. I utgangspunktet er det få saker som omhandler utlendingsrett, fordi vi som tidligere nevnt har problemer med å nå ut til denne gruppa. I 2007 hadde vi 4 utvisningssaker. 
1.6.7 Straffe-, politi- og fengselsrett
	
	2005
	2006
	2007
	Totalt

	10.0 Annet straffe- politi- og fengselsrett
	15
	9
	2
	26

	10.01 Veitrafikk, førekort og promillekjøring
	4
	8
	4
	16

	10.02 Beslag (førerkortbeslag er pkt. 10.01), inndragning
	2
	2
	0
	4

	10.03 Politisaker (f.eks. misnøye), uoppgjorte forhold, forelegg
	15
	4
	3
	22

	10.04 Varetekt, straffeprosessuelle spørsmål, gjenopptakelse
	10
	3
	5
	18

	10.05 Benådning
	1
	1
	1
	3

	10.08 Løslatelse (1/2-tid, 7/12-tid, 2/3-tid)
	2
	0
	0
	2

	10.11 Ransakelse, kontroller, urinprøver
	0
	2
	0
	2

	10.14 Bortvisning fra gata
	4
	1
	3
	8

	10.15 Soningsberegning
	2
	0
	1
	3

	10.16 Helsetjenesten
	1
	0
	0
	1

	10.18 Misnøye med advokat, dommer, betjent
	0
	0
	3
	3

	10.19 Spørsmål om saksbehandling, praksis
	3
	0
	0
	3

	10.22 DNA-registrering
	4
	0
	1
	5

	10.23 Utsatt for tyveri
	7
	2
	0
	9

	10.24 § 12-soning
	6
	5
	5
	16

	10.25 Spørsmål om anke
	1
	0
	2
	3

	10.26 Voldsanmeldelse
	3
	2
	5
	10

	10.27 Utsatt soning
	1
	1
	3
	5

	10.28 Bøter
	0
	4
	1
	5

	Totalt
	81
	44
	39
	164


Dette rettsområdet utgjør 39 saker, og ca 13 % av sakene i 2007. Erfaringsmessig kommer rusavhengige relativt ofte i kontakt med politiet, så det er ikke overraskende at vi har en del slike saker. De saksområdene som utpeker seg er varetektsaker, straffeprosessuelle spørsmål, gjenopptakelse, dessuten saker som gjelder voldsanmeldelse, § 12-soning og veitrafikksaker.

Gatejuristen tar ikke saker hvor klienten har rett til offentlig forsvarer. Medarbeiderne har vært med klientene til avhør hos politiet og i ett tilfelle i retten i forbindelse med fengsling, men da i mindre alvorlige saker, hvor klienten ikke har fått oppnevnt offentlig forsvarer.
1.6.8 Erstatnings- og forsikringsrett
	
	2005
	2006
	2007
	 Totalt

	6.0 Annet erstatning og forsikring
	3
	2
	2
	7

	6.01 Alminnelig erstatningsvilkår 
	2
	0
	0
	2

	6.02 Erstatningskrav i kontraktsforhold 
	1
	1
	0
	2

	6.03 Forsikringspolise – dekningsområde 
	2
	0
	1
	3

	6.05 Personskade
	1
	1
	2
	4

	6.06 Billighetserstatning 
	5
	1
	13
	19

	6.07 Pasientskadeerstatning
	11

	19
	4
	34

	6.09 Yrkesskadeerstatning
	0
	0
	3
	3

	6.10 Voldsoffererstatning
	0
	0
	4
	4

	Totalt
	25
	24
	29
	78


I 2007 har saker vedrørende billighetserstatning økt betydelig. Dette må ses i sammenheng med Oslo kommunes vederlagsordning for personer som har vært plassert av Oslo kommunes barnevern før 1. januar 1993. Denne ordningen ble åpnet i september 2006. Gatejuristen har i løpet av 2007 registrert en betydelig økning i henvendelser innen dette saksområdet. 

1.6.9 Boligrett

	
	2005
	2006
	2007
	Totalt

	5.0 Annet boligrett
	1
	5
	6
	12

	5.01 Inngåelse av leiekontrakt
	0
	2
	1
	3

	5.02 Depositum
	3
	2
	3
	8

	5.05 Leieøkning
	0
	0
	1
	1

	5.09 Dyrehold
	0
	2
	0
	2

	5.11 Betalingsmislighold av leie
	1
	0
	1
	2

	5.12 Ro og orden
	1
	1
	0
	2

	5.13 Mangler og andre kontraktsbrudd
	2
	1
	4
	7

	5.15 Heving
	0
	0
	1
	1

	5.16 Oppsigelse husleie
	1
	2
	3
	6

	5.17 Utkastelse
	4
	3
	9
	16

	5.23 Fremleie
	0
	0
	2
	2

	5.25 Husleietvistutvalget
	0
	0
	2
	2

	Totalt
	13
	18
	33
	64


Som det fremgår av tabellen, har Gatejuristen hatt en relativt betydelig økning av saker innen saksområdet boligrett, og de fleste sakene gjaldt utkastelse. 

1.6.10 Diverse
	
	2005
	2006
	2007
	 Totalt

	3.0 Annet avtaler – forbrukerrett
	1
	7
	2
	10

	3.01 Kjøp og salg
	0
	0
	1
	1

	3.02 Avtaletolking
	1
	0
	1
	2

	3.05 Tap av bankkort
	0
	0
	1
	1

	4.0 Annet fast eiendom
	0
	0
	0
	0

	4.02 Tvangssalg
	2
	1
	0
	3

	11.0 Annet skatter og avgifter
	2
	8
	2
	12

	11.01 Klage og ettergivelse
	1
	2
	0
	3

	11.03 T.V. lisens
	0
	0
	1
	1

	12.0 Annet arbeidsrett
	2
	0
	6
	8

	12.03 Lønnsgarantifond og konkurs
	0
	1
	0
	1

	12.05 Avskjed
	1
	0
	0
	1

	12.06 Oppsigelse
	3
	0
	0
	3

	12.08 Arbeidskontrakt
	0
	1
	0
	1

	14.0 EØS-rett
	0
	0
	0
	0

	14.03 Arbeidstillatelse
	0
	0
	2
	2

	15.0 Annet annen forvaltningsrett
	3
	2
	1
	6

	15.01 Offentlig service
	0
	0
	1
	1 

	15.02 Klage på saksbehandling
	5
	0
	0
	5

	15.03 Klage på partsrettigheter
	1
	0
	0
	1

	16.0 Annet diverse
	11
	18
	33
	62

	16.01 Diskriminering
	0
	1
	0
	1

	16.02 Klage på advokat
	1
	1
	1
	3

	16.03 Fri rettshjelp
	1
	0
	0
	1

	16.04 Vold og mishandling
	0
	0
	1
	1

	17.0 Annet psykiatri
	1
	0
	0
	1

	17.03 Klage på opphold i institusjon
	1
	0
	0
	1

	17.04 Tvangsbehandling
	1
	0
	2
	3

	17.05 Mangelfull helsehjelp
	1
	0
	0
	1

	Ikke oppgitt
	2
	11
	0
	13

	Totalt
	54
	71
	55
	180


Posten Diverse omhandler saker fra ulike rettsområder. Grunnen til at vi har satt dem opp sammen, er at det er for få saker til at det er hensiktsmessig å skille dem ut som egne sakstyper eller kommentere dem utførlig.
1.7 Saksområder fordelt på kjønn

Mannlige klienter er som i 2007 i overtall i forhold til alle de store sakskategoriene, helse- og sosialrett, straffe-, politi- og fengselsrett, gjeldsrett og erstatnings- og forsikringsrett, trygderett og boligrett. Innenfor de mindre kategoriene, er det vanskelig å trekke slutninger fra statistikken i forhold til kjønnsfordeling, ettersom det totale antallet saker innenfor den enkelte kategori er såpass lavt. 

Selv om man korrigerer for at andelen kvinnelige klienter er ca. 1/3 og andelen menn ca. 2/3, ser vi en underrepresentasjon av kvinner i forhold til straffe-, politi- og fengselsrett.

1.8 Klientenes nasjonalitet

Som det framgår av tabellen, har de aller fleste henvendelsene kommet fra nordmenn. I forhold til i 2007, er fordelingen svært tilsvarende slik den var året foregående år. Antallet henvendelser fra personer fra andre land, og særlig andre deler av verden, må sies å være påfallende lavt. Det er ikke gjort systematiske tiltak for å finne ut årsakene til dette, eller for å forsøke å få kontakt med flere klienter av utenlandsk opprinnelse. Tilbakemeldinger vi har fått fra klienter, andre rettshjelpstiltak og offentlige instanser tyder på at det generelt er vanskelig å nå ut til rusavhengige med ikke-vestlig bakgrunn. Erfaringsmessig har mange av de rusavhengige med ikke-vestlig bakgrunn et dårlig sosialt nettverk. I noen kulturer er rusavhengighet dessuten forbundet med så stor skam at det er tilnærmet umulig å oppsøke hjelp. Språkproblemer kan også ha medvirket til at antallet utenlandske klienter er lavt.

1.9 Klientenes bosted

Gatejuristen har tatt utgangspunkt i den adressen klientene selv oppgir ved første gangs henvendelse til Gatejuristen. Det er således ikke nødvendigvis samsvar mellom bostedsadresse, postadresse og folkeregistrert adresse. 

Av de som har oppgitt bosted, er flest klienter som bor i Oslo, 33 % av klientene. Dette er ikke overraskende, siden det bare er i dette området det er drevet oppsøkende virksomhet og systematisk markedsføring blant rusavhengige, samt at vi i dette området har god kontakt med andre tiltak som er rettet mot og/eller benyttes av rusavhengige. 
I tillegg kommer at de fleste klientene uten fast bopel eller som ikke har oppgitt hvor de bor også oppholder seg i Oslo, til sammen utgjør denne gruppen 51 % av klientene. Det er imidlertid stor usikkerhet knyttet til de som ikke har oppgitt hvor de bor, siden en del av disse henvendelsene har kommet inn på telefon. 
Ser man på klientenes bosted fordelt på landsdeler, er det Østlandet som klart dominerer. En liten andel klienter bor også på Sørlandet og nærmere 10 prosent på Vestlandet. 

Antallet klienter uten fast bopel er like høyt som i 2006 og mye høyere enn i 2005. I 2005 gjaldt dette ca. 13 % av klientene, mens det i 2006 er ca. 30 % av klientene og i 2007 31 % som har oppgitt at de er uten fast bopel. En av årsakene til økningen kan være at vi har blitt flinkere til å registrere hvor klientene bor, isolert fra det stedet der de er folkeregistrert eller der de oppgir at de kan få hentet post. Det kan også tenkes at Gatejuristen har blitt flinkere til å finne fram til de personene i vår målgruppe som har de aller dårligste levekårene, og der bolig er en vesentlig faktor.

Gatejuristen har satset spesielt på informasjon om regelverket knyttet til bolig og bosted, særlig i siste halvdel av 2006. Vi har også i 2007 hatt særlig fokus på bostedsløse, blant annet gjennom rettspolitisk arbeid og gjennom samarbeid med andre rettshjelpstiltak og Møtestedet. Bakgrunnen for dette har dels vært at det er av stor velferdsmessig betydning å ha et sted å bo, og å ha en viss forutberegnelighet i forhold til hvor man skal bo i tida framover. I tillegg er det flere helserettigheter som er knyttet til at man har et egnet bosted, blant annet er muligheten til å komme inn i LAR svakere dersom man er bostedsløs.

Det er ifølge rapporten Bostedsløse i Norge 2005 – en kartlegging ca. 5500 bostedsløse i Norge i dag, hvorav ca. 1250 er i Oslo. Ifølge Rusmiddeletaten i Oslo kommune har man tilbud til ca. 750 personer i midlertidige botilbud. Det er derfor interessant å se på hva slags botilbud våre bostedsløse klienter faktisk har.

Det er til sammen 90 klienter som ikke har fast bopel, 6 av disse personene bor i hybelhus, 13 har andre midlertidige botilbud (dette kan for eksempel være i institusjon, hos familie eller hos venner) og 2 personer er registrert i fengsel. Når det gjelder de 69 personene som er registrert hos oss bare som uten fast bopel (dvs. uten at det er gitt nærmere opplysninger), må det antas at en del av disse ikke hadde noe botilbud på det tidspunktet de var i kontakt med oss. Dette vil i praksis innebære at disse personene kan ha bodd ute, eller vekslet mellom å bo ute, hos familie, venner og kjente eller i offentlige akuttovernattingstilbud. 

Når det gjelder hvem som er uten fast bopel, er det også interessant å se på kjønn og alder. Av de 69 personene er 50 menn, 18 kvinner og 1 anonym. Korrigert for manns- og kvinneandelen av våre klienter, er menn overrepresentert blant de som er uten fast bopel. 

Når det gjelder alder, er den største gruppen, ca. 34 %, født mellom 1960 og 1969, mens den nest største gruppen, ca. 22 %, er født mellom 1950 og 1959. 13 % er født mellom 1970 og 1979. 2 % er født mellom 1940 og 1949, men de fleste av disse har et botilbud innendørs. 17 % er født mellom 1980 og 1989. Av de 23 personene som er født på 1980-tallet som har henvendt seg til Gatejuristen i 2007, har kun 8 oppgitt å ha et innendørs botilbud. Noe av bakgrunnen for at andelen bostedsløse er så høy blant de aller yngste av våre klienter, kan være at hybelhusene ikke er ansett som et egnet tilbud for dem, blant annet fordi man ikke ønsker at de skal rekrutteres inn i tyngre rusmiljøer. 

Det er etter Gatejuristens mening viktig å fortsette satsingen på oppfyllelse av rettigheter knyttet til bolig og bosted. Det er videre spesielt interessant å se nærmere på oppfyllelsen av retten til midlertidig bolig for den yngste aldersgruppen blant våre klienter, for å se denne tendensen er representativ, og om det skjer en utvikling over tid.
1.10 Klientenes inntektsgrunnlag

Tabellen beror på klientens egne opplysninger om inntekt, og gjelder bare offisielle/lovlige inntektskilder. Enkelte klienter har flere inntektskilder, for eksempel både arbeidsinntekt og uføretrygd (ved delvis arbeidsuførhet). Imidlertid har vi bare registrert den enkelte klients hovedinntektskilde, slik at statistikken er noe unyansert.

Som det framgår av tabellen, lever en stor del av klientmassen helt eller delvis av trygde- og sosialytelse, mens svært få er i betalt arbeid. Dette er i stor grad i samsvar med funnene fra 2005 og 2006. 

Ytelsen sosialstønad er det hyppigst forekommende inntektsgrunnlaget for våre klienter. Det er 68 klienter, 23 %, som oppgir sosialstønad som sitt hovedinntektsgrunnlag. En stor andel av våre klienter mottar uføretrygd, 60 klienter oppga dette som inntektsgrunnlag, og utgjør 20 % av totalt antall klienter i 2007. Andre trygdeytelser er hovedinntektskilde for 17 klienter, 16,5 prosent. . Bare 8 av klientene, dvs. 2 %, har arbeidsinntekt som viktigste inntektskilde.

13 klienter, 4 %, oppgir at de ikke har inntekt, mens 11 klienter, 4 %, har oppgitt at inntekten faller i kategorien Annet. Klienter som har ulike former for ulovlige inntektskilder eller som lever av å tigge, kan ha oppgitt at de ikke har inntekt. 

1.11 Hvordan har klientene fått vite om Gatejuristen?

[image: image14.emf]Hvordan har klientene fått vite om Gatejuristen?

Har brukt Gatejuristen 

før, 12 %

Har alltid visst om det, 

4 %

Markedsføring/ flyers, 

1 %

Media, 2 %

Annet, 35 %

Det offentlige, 2 %

Venner, 7 %

Annen privat, 2 %

Advokat, 1 %

Internett, 1 %

Ikke oppgitt, 

33 %


De viktigste informasjonskildene våre klienter hadde om Gatejuristen var i 2007 kategorien Annet. Under denne kategorien utgjør trolig vår egen oppsøkende virksomhet og det at våre samarbeidsparter informerer om oss, en relativt stor andel. Venner er også en relativt viktig informasjonskilde med 10 % av klientene. At venner utgjør en så viktig informasjonskilde tyder på at Gatejuristen har opparbeidet seg tillit i rusmiljøet. Vi ser imidlertid at det er knyttet en viss usikkerhet til registreringen, og at den til en viss grad er ufullstendig, slik at det ikke er grunnlag for å trekke klare slutninger ut fra de endringene vi ser fra 2006 til 2007.

1.12 Har klienten vært i kontakt med advokat/rettshjelper i denne saken?

Av 306 klienter oppgir 41 % at de ikke har vært i kontakt med advokat/rettshjelper i forhold til den aktuelle saken, mens 11 % oppgir at de har vært i kontakt med advokat/rettshjelper. 48 % har ikke svart. Av de 52 % som har svart på dette spørsmålet, har ca. 4 av 5 av disse ikke tidligere vært i kontakt med annen advokat/rettshjelper om den saken de henvender seg til oss med.

Dette tyder på at terskelen for å oppsøke advokat er forholdsvis høy. Gatejuristen har i 2007 foretatt en undersøkelse blant våre klienter som viser at det store flertall ikke ville søkt hjelp andre steder dersom de ikke hadde fått hjelp av Gatejuristen.

VEDLEGG 2 ORGANISASJONSKART
Gatejuristen utviklet seg ganske betydelig i 2006 og gikk da fra å være én ansatt til å ha fire faste medarbeidere. I 2007 har Gatejuristen knyttet til seg ytterligere to medarbeidere i vikariater og to medarbeidere gjennom tiltaksmidler i NAV.

VEDLEGG 3 NEDLAGT ARBEID GJENNOM ÅRET
Av det totale timeantallet på 13848, utgjør de ansattes lønnede arbeid 9602 timer, de ansattes frivillige arbeid 716 timer og de frivilliges arbeid 3530 timer. 

Når det gjelder de ansatte, har vi tatt utgangpunkt i at de fast ansatte har arbeidet hele årsverk, og at arbeidet er jevnt fordelt gjennom året. Det er også regnet gjennomsnitt for de frivillige timene. Det er altså i realiteten større variasjon enn det som vises av dette diagrammet. 

VEDLEGG  4 BUDSJETT OG REGNSKAP 2007

	GATEJURISTEN TOTALT
	Budsjett
	Regnskap

	
	
	

	DRIFTSINNTEKTER
	
	

	
	
	

	Gaver og støtte
	
	

	Driftstilskudd fra Justisdepartementet
	1 500 000
	1 500 000


	Driftstilskudd fra Sosial- og helsedirektoratet
	 300 000
	300 000

	Driftstilskudd fra Oslo kommune
	500 000
	500 000

	Tilskudd fra Stiftelsen Helse og Rehabilitering
	 1 234 211
	635 082


	Legater/private midler/tilfeldige inntekter
	527 280
	449 586


	Andre inntekter
	0
	                  49 054

	
	
	

	
	
	

	Sum inntekter
	                4 061 491
	3 433 722

	
	
	

	DRIFTKOSTNADER
	
	

	
	
	

	Lønn og sosiale kostnader
	2 223 644
	2 430 679

	Husleie, eiendomsskatt
	360 000
	333 916

	Faste og variable bygningsmessige kostnader
	70 000
	31 577

	Inventar og utstyr
	18 000
	36 637

	Fremmede tjenester
	527 249
	210 066

	Kontorrekvisita
	346 000
	33 430

	Telefon og porto
	107 000
	75 301

	Reise og kostgodtgjørelse, transportutgifter
	189 000
	106 876

	Kontingenter og forsikringer
	58 000
	20 671

	Avskrivninger
	0
	96 044

	Andre kostnader
	98 000
	58 524

	
	
	

	Sum kostnader
	3 996 893
	3 433 722

	Resultat
	                  
	0


	RETTSHJELPSPROSJEKTET
	Budsjett 
	Regnskap 

	
	
	

	DRIFTSINNTEKTER
	
	

	Overført fra 2006
	
	

	Gaver og støtte
	
	

	Driftstilskudd fra Justisdepartementet
	1 500 000
	1 500 000

	Driftstilskudd fra Sosial- og helsedirektoratet
	300 000
	300 000

	Driftstilskudd fra Oslo kommune
	500 000
	500 000

	Legater/private midler/tilfeldige inntekter
	527 280
	449 586

	Andre inntekter
	
	                  49 054

	Sum inntekter
	2 827 800
	2 798 640

	
	
	

	DRIFTKOSTNADER
	
	

	
	
	

	Sum lønn og sosiale kostnader
	1 682 691
	1 875 201

	Husleie og andre kostnader til lokaler
	360 000
	333 916

	Inventar og utstyr
	18 000
	                     36 637

	Bygningsmessige kostnader
	70.000
	                     31 577

	Fremmede tjenester
	475 101
	157 918

	Forsikringer og kontingenter
	20 671
	20 671

	Kontorrekvisita
	106 000
	23 280

	Telefon og porto
	107 000
	75 301

	Reise og kostgodtgjørelse, transportutgifter
	124 000
	89 671

	Andre kostnader
	98 000
	58 522

	Avskrivninger
	0
	95 946

	Sum kostnader
	3 093 393
	2 798 640

	Resultat
	
	0


	HELSE- OG REHABILITERINGSPROSJEKTENE
	Budsjett
	Regnskap 

	
	
	

	DRIFTSINNTEKTER
	
	

	Overført fra 2006
	331 211
	331 211

	Tilskudd fra Stiftelsen Helse og Rehabilitering
	903 000
	303 871

	Sum inntekter
	1 234 211
	635 082

	
	
	

	DRIFTKOSTNADER
	
	

	Lønn
	411 349 
	426 587

	Sosiale kostnader
	129 604 
	128 891

	Sum lønn og sosiale kostnader
	540 953 
	555 478

	IKT
	15 000
	15 000

	Lønn, regnskap, administrasjon
	37 148
	37 148

	Sum fremmede tjenester
	52 148
	52 148

	Kontorrekvisita 
	260 000

	10 150


	Reise og kostgodtgjørelse, transportutgifter
	60 000
	17 306

	Sum andre kostnader
	320 000 
	27 456

	Sum kostnader
	913 101
	635 082

	Resultat
	321 110
	0

	
	
	





















































































































































� Undersøkelser som foretas utenfor sprøyteutdelinga, omtrent en gang i året.


� Arkivkode 6.07 omfattet i 2005 og 2006 både pasientskadeerstatning og voldsoffererstatning. I 2007 omfatter arkivkode 6.07 bare pasientskadeerstatning, mens arkivkode 6.10 gjelder voldsoffererstatning. 


� Justisdepartementet har bevilget kr 1.800.000,- til Gatejuristens hovedprosjekt for 2007, men bare kr 1.500.000,- er inntektsført i 2007. kr 300.000,- søkes overført til 2008, og settes derfor inntil søknaden er behandlet som utsatt inntekt for 2008.


� Stiftelsen Helse og Rehabilitering har bevilget kr 903.000 for 2007 i tillegg til utsatt inntekt for 2007 på kr 331.211, totalt kr 1234.211 til Gatejuristens helse- og rehabiliteringsprosjekter, og kr 599.122,- er satt som utsatt inntekt i 2008.


� Gave fra privat bidragsyter på kr 45.414,-, er satt som egenkapital for 2008.


� Det var budsjettert med bl.a. webutviklingskostnader på kontoen for kontorrekvisita – i mangel av en mer hensiktsmessig konto å budsjettere dette på.


� Beløpet gjelder hovedsakelig produksjonskostnader for informasjonsbrosjyrer. 

